لە کولتووری دیندا ژن لە پەراسوی چەپی پیاو دروستکراوە! – Denegkan\nلە کولتووری دیندا ژن لە پەراسوی چەپی پیاو دروستکراوە!\nbyجیهاد\tApril 13, 2013\tگشتی\nئەگەر بە شوێن خڵتە مێژووییەکەی فیکری دینیدا بگەڕێن کە هەڵوێستێکی نەرێنی وەرگرتوە بەرامبەر بە ژن، ئەوە دەبێت بچینە نێو ڕەگ و ڕیشە و دۆزینەوەی غەوشی ئەو شێوازە بیرکردنەوەیە، لەم گەڕان و پشکنینەشدا یەکەم شت کە بەرەوڕووی دەبینەوە جیاوازی جێگە و پایەی ژن و پیاوە لەو چیرۆک و حەدیسانەی کە لە هەردوو تیپەکەدا(چیرۆکەکان و حەدیسەکان) وا قسە دەکەن کەیەکەمجار “خودا” خۆی “ئادەم”ی دروستکردوە دواجاریش “حەوا”ی دروستکردوە. (ئەمەش یەکەم غەوش و لاوازییە)، جگە لە جیاوازی چۆنیەتی دروستکردنییان کە بەم شێوازانە دەیگێڕنەوە:\n١/ بەشێک لە چیرۆکەکان وا باسیدەکەن کە خودای گەورە ژنی لە پەراسوی چەپی “ئادەم” دروستکردوە( ئەمە لە تەوەراتیشدا هەروا هاتووە) هەروەک چۆن لە تەفسیری بوخاریدا هاتووە: وایداناوە کە ژن لە پەراسوی چەوتی پیاو دروستکراوە کە کاتێک بتەوێت ڕاستیکەیتەوە دەشکێت، ئەگەر وازیشی لێبهێنیت ئەوە بە خواری دەمێنێتەوە، بۆیە دەبێت لەسەر ئەو (ڕاستیە دینییە!) مامەڵە لەگەڵ ژندا بکرێت. هەروەها صاحب المنار دیسان بە گوێرەی تەفسیری ئایەتی ١٨٩ لە سورەتی ئەعراف دەڵێت: أبن حبان وایگێراوەتەوە کە أبی هریرة وتویەتی: “ژن لە پەراسویەکی چەوت دروسکراوە”.\n٢/ سەرچاوەکانی شیعەش دەڵێن “حەوا” لە زیادەی ئەو قوڕە دروستکراوە کە لە دروستکردنی “ئادام”ماوەتەوە، ئەم چیرۆکەش لە دەمی عمرو بن أبي المقدام دەگێڕنەوە کە وتویەتی: ” پرسیارم لە أبا جعفر کرد”: خوا لە چ شتێک “حەوا”ی دروستکردوە؟\nلە وەڵامدا وتی:”ئەم خەڵقە چی دەڵێن لەو باریەوە؟”. دەڵێت: منیش وتم: ” دەڵێن خوا لە پەراسویەک لە پەراسوەکانی ئادەم حەوای دروستکردوە”. ئەویش وتی: “درۆدەکەن، خوا ئەوەندە بێدەسەڵاتبوو هیچی دەستنەکەوت پەراسوی ئادەم نەبێت حەوای لێدروستبکات!.\nمنیش پێموت قوربانتبم ئەی لە چ شتێک دروستیکردوە؟ وتی: باوکم بۆی باسکردووم کە باوانی وایان باسکردوە کە: پەیامبەر(موحەمەد) دروودی خوای لەسەربێت وتویەتی: خوای گەورە چنگی کردوە بە قوڕێکدا و (ئادەم)ی لێدروستکردوە، زیادەی ئەو قوڕەی لە دەستیدا ماوەتەوە (حەوا)شی لێدروستکردوە.\nئەمە کورتە و پوختەی ئەو چیرۆکە دینیی و تەفسیرانەیە لە دروستکردنی حەوا دا، کە بە ئاشکرا ڕەگەزی نێری زیاتر بە هەند وەرگرتوە و، ڕەگەزی مێی بە نمرە دوو داناوە، وەک دیارە “ئادەم”ی بە یەکەمیین دروستکراوی خودا داناوە و، حەوا بە لقێک، یان بەشێک لەو داناوە، ئەم تەفسیر و لێکدانەوانەش بە دوایی خۆیدا بارێکی دەروونی خراپ بۆ مرۆڤەکان دروستدەکات، کە جیاوازی هەیە لە نێوان نێر و مێدا، بە تایبەتی لای رەگەزی مێ ئەوە دەگەیەنێت کە تەنیا بۆ ڕاژەی نێر و تێرکردنی غەریزە سێکسییەکانی نێر دروستکراوە، ئەم جۆرە لە تێگەیشتن و بیرکردنەوەیە هەوڵێکە بۆ دورخستنەوەی ژنان لە خەبات و تێکۆشانیان تا بە یەک چاو تەماشاکرێن و هەموو مافەکانی خۆیان وەک پیاو بەدەستبهێنن و ڕزگاریانبێت لە پلە دوویی.\nئێستا بزانین ڕاستیی و مەعقولیەتی ئەم جۆرە لە تێروانین بە گوێرەی عەقڵ و دەقەکانی قورئان چۆنە..\nئەگەر ژن(حەوا) لە پەراسوی چەپی(ئادەم)دروستکراوە چۆن چیرۆکی دوەم ئەمە بەدرۆدەخاتەوە، ئایا خوا توانای نەبووە لە شتێکی تر جگە لە پەراسوی چەپی ئادەم حەوا دروستبکات؟ بۆچی لە پەراسوی چەپ و لە شتێکی تر نا، ئەی چۆن ئادەم لە قورێک دروستکرا کە لە پێکهاتەکەیدا چەندین ماددەی وەک ئاو و ئاسن و قسڵ و سودیۆم و کاربۆن و شتگەلێکی تری سروشتی هەبوون، بەڵام لە دروستکردنی حەوا دا کە لە هەمان قوڕ دروستیکرد کەچی بەو ئاستە بایۆلۆژیی و فەسلەجییە دروستنەبووە، تەنیا پێکهاتەکەی قسڵیە؟\nلەوەش سەیرتر ئەوەیە کە ئەم قسەکەر و تەفسیرکەرانە ئەوندە خۆیان ماندوو نەکردوە کە زانیاری ئەوەیان هەبێت پەراسوەکانی چەپ و پەراسوەکانی راست لە پێکهاتەیاندا جیاوازییان نییە!!.\nبەهەرحاڵ درێژە بە قسەکردن نادەین لەسەر ئەو چیرۆکانەو جۆرە بیرکردنەوانە، لەگەڵ ئەوەی کە هەندێک لە زانایانی ئەهلی سونە قبوڵیان کردوە، بەڵام صاحب المنار کە زانایەکی ڕوناکبیر بووە لە نێوان قبوڵکردنی و بەرپەرچدانەوەیدا وەستاوە، لەبەر ئەوە نا کە ئەم لیکدانەوانە جیاوازە لەگەڵ عەقڵانیەتدا، بەڵکو لەبەر ئەوەی کە چیرۆکی دروستکردنی حەوا لە پەراسوی چەپی ئادەم لە تەوراتدا هاتوو، پەمامبەر(موحەمەد) درودی خوای لەسەربێت، فەرمانی داوە نە بڕوا بە ئەهلی کتاببکرێت نە بدرۆبخرێنەوە ئەگەر دەقێک لە لای ئێمەوە لەسەری نەنووسرابوو یان نەوترابوو، بۆیە صاحب المنار دەڵێت ئێمە لەم مەسەلەیەدا ڕادەوەستین و قسەیەک ناکەین لەسەر ئەو فەرمودەیە. هەندێک وایلێکدەدەنەوە کە بە هۆی خواروخێچی ژنانەوە ئەو لێکدانەوەیە کراوە کە ژن ئەوەندە خوارە وەک پەراسو وایە ئەگەر بتەوێت ڕاستیکەیتەوە دەشکێت، هەمان شت لە سەرچاوە شیعیەکاندا هاتووە.\nبەڵام لەسەر چیرۆکی دوەم، ئێمەش هەمان ئەو پرسیارە دەکەین کە لە چیرۆکەکەدا هاتووە لەگەڵ چەند پرسیارێکیتردا:\nئایا خودا هێندە کەمدەستبوو لە دروستکردنی حەوا دا کە پەنابەرێت بۆ زیادەی قوڕکەی ئادەم بۆ دروستکردنی؟\nتۆ بڵێی خودا قوڕێکی تری دەستنەکوتبێت و وشکە ساڵی بووبێت تا ناچاربووبێت لە زیادەی قوڕەکەی ئادەم حەوا دروستبکات؟\nبۆچی ئەم سوکایەتییە بە ژن! کە لە زیادەی قوڕی پیاو دروستکراوە؟\nئایا ئەم حوکمە بەسەر هەموو مێینەی ئاژاڵەکان و مێروەکاندا جێبەجێکراوە، یان لەگەڵ نێرکانییاندا وەک یەک وان؟\nبڕی ئەو زیادەیە چۆن بەشی دروستکردنی مرۆڤێکی تریکرد بە هەمان پێکهاتە یان شتێک کەمتر، چوونکە هەموومان دەزانین کە زیادە کەمترە لە پێکهاتەی یەکەمی وەک زیادەی پارچە قوماشێک، یان زیادەی دروستکردنی خانوبەرەیەک یان هەرشتێکی تر؟\nدەبێت خودا، زانیبێتی کە کۆئەندامی زاوزێی ئادەم بە تەنیا ناتوانێت کاری زاوزێکردن تەواوبکات، کەواتە چ پێیستبوو ئادەم لە حەزلێکردنی سێکس دا لە خوا بپاڕێتەوە کە مرۆڤێکی لەسەر شێوەی مێینە بۆ دروستبکات؟\nدیسان خودا، دەبێت زانیبێتی پێوانەی ئەو قوڕەی کە “ئادەم”ی لێدروستدەکات چەندبێت، لەم حاڵەتەشدا نابێت قوڕەکە زیادەی هەبێت، ئەم لێکدانەوە و قسەکردنانە لەسەر پاشماوەی قوڕەکەی کە “ئادەم”ی لێدروستکرا نەزانینیی خودا پیشان دەدات، ئایا خودا وەک ئەوانەی کە خانویەک دروستدەکەن و زیادە لە کەرستەکانیاندا دەبێت وەک هەندێک چەو و لم و گەچ و چیمەنتۆ، نەزانە، یان نەزانبووە؟.\nپاشان ئەگەر “حەوا” لە هەمان قوڕی “ئادەم” دروستکرا بۆ دەبێت بە زیادە ناوببرێت ئەگەر مەبەست لە سوکایەتیی نییە بە ژن و دانانی ژن نییە لە پلەی دوەمدا؟\nئێستا ئەم مەسەلەیە بە گوێرەی قورئانی پیرۆز بەراورد دەکەین و بزانین خودا چۆن “حەوا”ی دروستکردوە؟\nئەوەی کە ڕاماندەگرێت ئەوەیە کە لە ئایەتە پیرۆزەکاندا ئەوە نەهاتوە کە “ئادەم” دروستکراوی یەکەمە لای خوداوە و “حەوا” دروستکراوی دوەمە، بەڵکو ئەوەی لە قورئانی پیرۆزدا هاتووە ئەوەیە کە “ئادەم” یەکەم خەلیفەی خودای مەزنە لەسەر ڕووی زەویدا، لە سورەتی بەقەرەدا وا هاتووە:\n(وَإِذْ قَالَ رَبُّكَ لِلْمَلاَئِكَةِ إِنِّي جَاعِلٌ فِي الاَْرْضِ خَلِيفَةً…).\nبەڵام کێ یەکەم دروستکراوی دەستی خودایە؟ ئایا ئادەم یان حەوا؟ قورئان لەم مەسەلەیەدا قسەیەکی نەکردوە.\nلە ئایەتێکی تردا :\n(يَأَيُّهَا النَّاسُ اتَّقُواْ رَبَّكُمُ الَّذِي خَلَقَكُم مِّن نَّفْس وَاحِدَة وَخَلَقَ مِنْهَا زَوْجَهَا…).\nبەڵام کێ “الزوج”ە ؟ ئایا ئادەم یان حوا؟ لە زمانی عەرەبیدا “الزوج” بە پیاو و بە ژنیش دەوترێت، کێ ناڵێت مەبەست لە حەوا بووە و لە دواجاردا ئادەمی بۆ دروستکراوە، ئەگەر تەمومژی ئایەتەکان روونبکەینەوە بە جۆرێک لەگەڵ عەقڵدا بگونجێت ئەوەمان بۆ دەردەکەوێت کە ئادەم و حەوا پێکەوە دروستکراون، کە هەردووکیان یەک شتبوون و لە دواجاردا کراون بە دولەتەوە، یان وەک صاحب المنار دەڵێت: ئەگەر جەماوەری ڕاڤەکەران وای دابنێن کە ئادەم باوکی بەشەریەتە، ئەوە لە هیچ ئایەتێکدا نەهاتووە بەڵکو ئەوە لێکدانەوەی خۆیانە.\nلە لایەکیتریشەوە دەڵێت:” بە گوێرەی(لفظ النفس) یان (جنس الواحد)و بە بێ گوێدانە چیرۆک و ڕێسا و لێکدانەوەکان بەها و ڕاستیی مرۆڤ ئەو بوونەورە نایابەیە کە جیاوازە لە هەموو بوونەوەرەکانی تر، مرۆڤی لە یەک توخم دروستکردوە و جیاوازی بەوە دروستنابێت کە ئادەم لە پێشدا دروستکرابێت وەک ئەهلی کتاب و جەماوەری موسڵمانان ئاماژەی پێدەدەن، یان بەوە ئەو بەها و نایابیە کەمناکاتەوە و نافەوتێت وەک هەندێک لە شیعەکان و سۆفیەکان دەیڵێن، یان هەندیک لە ئسوڵیەکان پلەو پایە دەدەن بە مرۆڤەکان لەسەر ئەو بنەمایە”.\nلە ئایەتی ١٨٩ دا هەمان ناوەڕۆک هاتووە:\n(هُوَ الَّذِي خَلَقَكُمْ مِنْ نَفْس وَاحِدَة وَجَعَلَ مِنْهَا زَوْجَهَا لِيَسْكُنَ إِلَيْهَا فَلَمَّا تَغَشَّاهَا حَمَلَتْ حَمْلاً خَفِيفاً فَمَرَّتْ بِهِ فَلَمَّا أَثْقَلَتْ دَعَوَا اللهَ رَبَّهُمَا لَئِنْ آتَيْتَنَا صَالِحاً لَنَكُونَنَّ مِنْ الشَّاكِرِينَ * فَلَمَّا آتَاهُمَا صَالِحاً جَعَلاَ لَهُ شُرَكَاءَ فِيمَا آتَاهُمَا فَتَعَالَى اللهُ عَمَّا يُشْرِكُونَ).\nبە گوێرەی ئەم ئایەتەش باوک و دایک وەک یەک هاوبەشن، هەڵبەت کە وترا باوک و دایک واتە هەردوو ڕەگەزی نێر و مێ هەروەک(صاحب المنار) گێراوێتیەوە لە دەمی(صاحب الانتصاف) کە وتویەتی: ” ئەم ئایەتە ئاماژە نادات بە هیچ کام لە نێر و لە مێ بە تەنیا، ئیتر ئەملاو ئەولای ناوێت و پێویست ناکات لێکدانەوەی زیاتری بۆ بکرێت جگە لەوەی کە هیچ کامیانی بە یەکەم یان دوەم دانەناوە.\nزۆرێک لە ڕاڤەکەرانی سونی و شیعی دەڵێن: مەبەست لە یەک توخم ئادەم بووە، بەڵام ئەم لێکدانەوانە بە گوێرەی عەقل و بە گوێرەی ئایەتەکانی قورئانیش لێکدانەوە و ڕاڤەکردنێکی هەڵەیە و تەنیا مەبەست لێێ زاڵکردنی دەسەڵاتی پیاوە بەسەر ژندا\nلە عەرەبییەوە: جیهاد موحەمەد\nPrevious و چه‌ند خاڵێكی ره‌خنه‌یی (Bekas) فیلمی سینه‌مای\nNext چڵێ نێرگز…..


لیڤەرپوڵ به دوو گۆڵ له ئه‌ستۆن ڤیلاى برده‌وه » پێگەی تۆڕی میدیای عێراقی\nلە خولى ئینگلتەرا، لیڤەرپوڵ بە دوو گۆڵ بەرامبەر بە گۆڵێک لە ئەستۆن ڤێلاى بردەوە و سەرکەوتنى بۆ پلەى چوارەم بەدەستهێنا.\nلە هەفتەى 31ى خولى نایابى تۆپى پێى ئینگلتەرا، یانەى لیڤەرپوڵ لە یاریگاى ئەنفیڵد میواندارى یانەى ئەستۆن ڤێلاى کرد.\nلیڤەرپوڵ بە دوو گۆڵ بەرامبەر بە گۆڵێک یارییەکەى بردەوە و دوو گۆڵەکەش محەمەد سەڵاح و ئەلکسەندەر ئارنۆڵد لە خولەکەکانى 57 و 91دا تۆماریانکرد، تاکە گۆڵەکەى ئەستۆن ڤێلاش لە خولەکى 43دا لەلایەن ئۆلى واتکینزەوە تۆمارکرا.\nبەم ئەنجامە لیڤەرپوڵ سێیەم بردنەوەى لەسەریەکى لە خولەکەدا تۆمارکرد و بە 52 خاڵ و بەکاتى سەرکەوتنى بۆ پلەى چوارەمى ڕیزبەندى پریمەر لیگ بەدەستهێنا، ئەستۆن ڤێلاش بە 44 خاڵ و بە کاتى لە پلەى دەیەمدا ماوەتەوە.\nڕیاڵ مدرید بە دوو گۆڵى بێ بەرامبەر لە ئیبارى بردەوە\nڕیاڵ مەدرید بۆ ٣٤یەمین جار بوو بە پاڵەوانى خولى ئیسپانیا\nبەرشەلۆنە بە دۆڕاندنەوە نازناوى خولى ئیسپانیاى لەدەستدا


دکتۆرێکی دیاری کورد کۆچی دوایکرد - پرس میدیا\nHome جیهان سڵایدشۆو هه‌واڵ دکتۆرێکی دیاری کورد کۆچی دوایکرد\nدکتۆرێکی دیاری کورد کۆچی دوایکرد\nپرس میدیا 10/18/2020 11:49:00 am جیهان, سڵایدشۆو, هه‌واڵ,\nبەهۆی توش بوونی بە نەخۆشی شێرپەنجەی جگەرەوە شەوی رابردوو دکتۆرە شەهێن خەفاف پسپۆری بواری دەرونی لەشاری ناشفێلیی ویلایەتی تێنسی ئەمریکا کۆچی دوای کرد.\nکەسێکی نزیک لەدکتۆرە شەهێن رایگەیاند ، دكتۆره شه‌هێن ئه‌زوه‌ر ناسراون به (شه‌هێن خه‌فاف) پزیشكی بواری ده‌رونی، زیاتر دو مانگه توشی نه‌خۆشی شێرپه‌نجه‌ی جگه‌ر (ته‌شه‌موعی جگه‌ر) بوه، دواجاریش هه‌ر به‌هۆی ئه‌و نه‌خۆشیه‌وه، شه‌وی رابردو له ناشفێلی ویلایه‌تی تێنسی ئه‌مریكا له‌ته‌مه‌نی 40 ساڵیدا كۆچی دواییكرد.\nشه‌هێن خه‌فاف له پۆستێكدا، له 3ی (ئه‌یلول/9)ی ئه‌مساڵ، له هه‌ژماری تایبه‌تی خۆی له‌تۆڕی كۆمه‌ڵایه‌تی فه‌یسبوك نوسیویه‌تی، به‌دڵێكی ته‌نگه‌وه ئۆغر ئه‌كه‌م، دوای پشكنینی پزیشكی له سه‌نته‌ری كانسه‌ر له ناشڤێل هۆسپیته‌ڵ، به داخه‌وه ده‌ركه‌وت كه دوچاری شێرپه‌نجه‌ی جگه‌ر بوم، به دڵێكی خه‌مباره‌وه بۆ ماوه‌یه‌كی نادیار لێتان داده‌بڕێم، به هیوای شادبوونه‌وه‌م به ئێوه‌ی ئازیزم".\nBy پرس میدیا at 10/18/2020 11:49:00 am


له سلێمانی تۆمه‌تبارێك ده‌ستگیرده‌كرێت بەفێڵ بایی ٣٩ دەفتە دۆلار موبایلی بردووه\nئەمرۆ چوار شه‌ممه 28ی ئاب مقدم ئەکرم قادر، بەڕێوەبەری بەشی پۆلیسی نەهێشتنی تاوانی سلێمانی لەکۆنگرەیەکی ڕۆژنامەوانیدا ئاماری کارو چالاکییەکانی سەرجەم بەش و بنکەکانی سەر بەڕێوەبەرایەتی پۆلیسی پارێزگای سلێمانی لەبەرواری 2019/8/18 تا 2019/8/26 بەمشێوەیە ڕاگەیاند:\n- پاش ئەوەی چەند رۆژێک لەمەوبەر لەیەکێک لەگەڕەکەکانی شاری سلێمانی ئافرەتێک بەدەمانچە خۆی کوشت، لەلایەن بنکەی پۆلیسی کوردساتەوە لێکۆڵینەوەکان دەستیانپێکرد و دەرکەوت کە کەسێکی نەزانراو نامەی بۆ موبایلی برای ئافرەتەکە ناردووەو بەخراپە باسیکردووەو ئەو نامانە بۆتە هۆی ئەوەی کە ئافرەتەکە خۆی بکوژێت.\nدواتر لەلایەن مەفرەزەکانی بنکەی پۆلیسی کوردساتەوە توانرا ئەو کەسە بدۆزرێتەوەو بەفەرمانی دادوەرو بەپێی ماددەی ٤٠٨ لەیاسای سزادانی عێراقی دەستگیربکرێت. پاش وەرگرتنی وتەی تۆمەتبارو فەرمانی دادوەر، توانرا تۆمەتباری دووەم دەستگیربکرێت.\n- مەفرەزەکانی بنکەی پۆلیسی کوردسات تۆمەتبارێک دەستگیر دەکەن کە ماوەی ساڵێکە فەرمانی دەستگیرکردنی هەبوەو بەفێڵ بایی ٣٩ دەفتە دۆلار موبایلی بردووەو پارەکەی نەداوە بەخاوەنەکەی.\nلەئێستادا تۆمەتبار بەفەرمانی دادوەرو بەپێی ماددەی ٤٥٣ لەیاسای سزادانی عێراقی ڕاگیراوەو لێکۆڵینەوەکان لەگەڵیدا بەردەوامە.\nله‌باره‌ی چالاكی به‌شی پۆلیسی ناوشار رۆژهه‌ڵات – رۆژئاوا مقدم ئەکرم قادر ڕایگه‌یاند ده‌ستگیرکردنی 60 تۆمه‌تبار به‌پێی ماددکانی (405/31، 406/31، 431، 432، 433، 430، 421، 477، 480، 456، 498، 489، 453، 21ی چه‌ک، 2ی موبایل، 22و 23ی هاتوچۆ، 388، 386).\n-له‌چالاکییه‌کی بنکه‌ی پۆلیسی سه‌رادا که سه‌ردانی یانه‌و کافتریاو شوێنه گشتییه‌کانیان کردبو، 3یانه‌و نادی مه‌یخواردنه‌وه داخران که پابه‌ند نه‌بون به‌رێنماییه‌کان، هه‌روه‌ها ده‌ستگیرکراوه به‌سه‌ر 167 چه‌قۆو 95 بۆکس خه‌نجه‌رو 9 که‌ته‌ر.\nبه‌شی پۆلیسی نه‌هێشتنی تاوان:\n-ده‌ستگیرکردنی 25 تۆمه‌تبار به‌تۆمه‌تی ئه‌نجامدانی دزینی ئوتومبیل، ماتۆرسکیل، پاره، موبایل، ئاڵتون، گیرفانبرین‌و دزیکردن له‌ماڵان.\n- ده‌ستگیرکردنی 3 تۆمه‌تبار به‌تاوانی بازرگانیکردن به‌گورچیله‌ی مرۆڤه‌وه.\nبه‌شی پۆلیسی فریاکه‌وتن\n-118 حاڵه‌تی به‌هاناوه‌چونی هاوڵَاتیان تۆمارکراوه له‌کاتی بونی کێشه جۆراوجۆره‌کان.\n-3 که‌س به‌تۆمه‌تی ته‌قه‌کردن ده‌ستگیرکراون.\n-ده‌ستبه‌سه‌رداگرتنی 7 ئوتومبیلی بێ سه‌ره‌تا.\n-ده‌ستبه‌سه‌رداگرتنی 5 ده‌مانچه‌و یه‌ک کڵاشینکۆفی بێ مۆڵه‌ت له‌گه‌ڵ یه‌ک ساچمه‌زه‌ن.\n-ده‌ستبه‌سه‌رداگرتنی 3 ماتۆرسکیل.\nله‌کاتی دانانی بازگه کاتییه‌کانی هێزی تایبه‌تی باره‌گا له‌شه‌قامه گشتییه‌کانی شاری سلێمانیدا ئه‌م چالاکیانه ئه‌نجامدراوه:\n-103 په‌رده‌ی ره‌شمی جامی ئوتومبیل ده‌ستیبه‌سه‌ردا گیراوه.\n-88 له‌زگه‌ی جام ره‌شی ئوتومبیل لێکراوه‌ته‌وه.\n-ده‌ستبه‌سه‌رداگرتنی یه‌ک ئوتومبیلی بێ سه‌ره‌تا.\n- ده‌ستبه‌سه‌ر 31 چه‌قۆی جۆراوجۆردا گیراوه.\n- ده‌ستبه‌سه‌رداگرتنی یه‌ک ده‌مانچه‌ی چوارده‌خۆرو 37 فیشه‌کی جۆراوجۆر\n-ده‌ستبه‌سه‌ر ئامێرێکی ئاشکراکردنی کامێرای پۆلیسی هاتوچۆداگیراوه.


26/09/2021 1025 جار خوێندراوه‌ته‌وه\nپارێزگارى سلێمانى له‌چاوپێكه‌وتنێكى شارپرێسدا به‌راوردێك له‌نێوان سلێمانى له‌ساڵى 1991 تا ئه‌مڕۆ ده‌كات‌و ڕایده‌گه‌یه‌نێت، "سلێمانى ئێستا له‌ڕوى كارگێڕیه‌وه له‌به‌غدا گه‌وره‌تره".\nد.هه‌ڤاڵ ئه‌بوبه‌كر پارێزگارى سلێمانى ڕایگه‌یاند، "سلێمانى له‌ساڵى 1991دا 951هه‌زارو 723كه‌س بوو ئێستا 2 ملیۆن‌و 546 هه‌زارو 162كه‌سه، سلێمانى له‌ساڵى 1991دا ته‌نها پێنج قه‌زاى هه‌بوه ئێستا 16 قه‌زاى هه‌یه‌و له‌ڕوى كارگێڕیه‌وه سلێمانى له‌به‌غدا گه‌وره‌تره".\nده‌شڵێت:"له‌ساڵى 1991 سلێمانى ته‌نها چوار ناحیه‌ى هه‌بوو ئێستا 46 ناحیه‌ى هه‌یه‌و ته‌نها 18 گوند مابونه‌وه ئێستا زیاتر له2 هه‌زارو 248 گوند ئاوه‌دانه، له‌ئێستادا ڕێژه‌ى سه‌وزایی له‌سلێمانى 19%یه‌و له % له‌سه‌رو ستانداردى جیهانیه‌وه‌یه".\nپارێزگارى سلێمانى ئه‌وه‌شیخسته‌ڕوو، "له‌ساڵى 1991دا ئه‌وانه‌ى له‌سلێمانى كرێچىبون له56% بوو، به‌ڵام ئێستا ڕێژه‌ى ئه‌وانه‌ى كرێچین كه‌مبوه‌ته‌وه بۆ له16%، ژماره‌ى ئه‌وكه‌سانه‌شى به‌خێوده‌كرێن زیاتر له13 هه‌زار خێزانه‌و زیاتر له 26 هه‌زار كه‌س موچه‌ى چاودێریى خێزان وه‌رده‌گرێت كه ئه‌مانه هه‌ر نه‌بوو".\nد.هه‌ڤاڵ باسى له‌وه‌شكرد، "ئه‌وانه‌ى موچه‌ى كه‌مئه‌ندامى وه‌رده‌گرن له‌ساڵى 1991 نه‌بوه ئێستا زیاتر له18هه‌زار كه‌سن، نه‌خۆشخانه‌ى حكومى 11 نه‌خۆشخانه هه‌بوه ئێستا 36 هه‌یه، یه‌ك نه‌خۆشخانه‌ى ئه‌هلى هه‌بوه ئێستا 16 نه‌خۆشخانه هه‌یه، مه‌ڵبه‌ندى ته‌ندروستى 101 هه‌بوه ئێستا 569یه، پزیشك 183 پزیشك هه‌بوه له‌ساڵى 1991 ئێستا 3468 پزیشكمان هه‌یه، ده‌رمانسازمان نه‌بوه ئێستا 450 پزیشكى ده‌رمانسازمان هه‌یه كارمه‌ندى ته‌ندروستى كه‌متر له 1000 كارمه‌ند بوه ئێستا زیاتره له 15هه‌زاره".\nپارێزگارى سلێمانى جه‌خت له‌سه‌ر ئه‌وه‌شده‌كاته‌وه، له‌كاتێكدا ئه‌و بوه‌ته پارێزگار هه‌رێم له‌قوڵترین قه‌یراندابوه‌و توانیویانه جگه له‌سه‌وزكردنى گۆیژه دومه‌ڵه‌كه‌ى سلێمانى كه شوێنى فڕێدانى زبڵ‌و خاشاكى سلێمانى بوو چاره‌ى بكه‌ن‌و كارگه‌یه‌كى ڕیسایكلین‌و 200 دۆنم سه‌وزایی له‌برى ئه‌وه دروستبكه‌ن".


"هەق وایە وەزارەتی دارایی هەرێم ناو بنرێت بانکی دابەشکردنی مووچە" | تۆڕی هەواڵی سلێمانی\nHome›ئابووری›“هەق وایە وەزارەتی دارایی هەرێم ناو بنرێت بانکی دابەشکردنی مووچە”\nSNN– مەودا مستەفا\nسەرۆكی لیژنەی دارایی لە پەرلەمانی كوردستان دەڵێت: “بەداخەوە وەزارەتی دارایی لە هەرێمی كوردستان نەیتوانیوە رۆڵی خۆی ببینێت و ئەرکەکەی تەنيا بۆتە دابەشكردنی مووچە” ئابووریناسێكیش دەڵێت: “لەبری وەزارەتی دارایی دەكرا ناوی بنێن بانكی دابەشكردنی مووچە”.\nزیاد جەبار، سەرۆكی لیژنەی دارایی لە پەرلەمانی كوردستان بە SNNی راگەیاند “بەداخەوە لە ئێستادا وەزارەتی دارایی نەیتوانیوە رۆڵی خۆی ببینێت لەو دۆخە ئابوورییەی هەرێم تێی كەوتووە، ئەركی ئەو وەزارەتە گەورەیە بۆتە تەنيا وەزارەتی دابەشكردنی مووچە، هەرچەندە ئێستا ئەویش لەدەستی ئەواندا نەماوە”.\nوتیشی: “ناكرێت وەزارەتێكی ئاوا ئەركی تەنيا دابەشكردنی مووچە بێت و نەتوانێت هیچ كارێكی تر بكات و لە راستیدا دەبێت وەزارەتی دارایی بتوانێت پلان و بەرنامە و ستراتیجیەتی هەبێت بەوەی چۆن بتوانێت لە رێگەی ئەو پارەیەی دێتە دەستیان بەشی مووچە و كەرتی تریش بكات، بەڵام بەداخەوە وەزارەتی دارایی تەنيا چاوەڕێی ئەو چەند سەرچاوەیەیە پارەی لێوە دێت و ئەویش دابەشی بكات”.\nلای خۆشیەوە بیلال سەعید رۆژنامەنووسی ئابووری و ئابووریناس دەڵێت: “بەداخەوە وەزارەتی دارایی لە ئێستادا ئەركی تەنيا بۆتە دابەشكردنی مووچە، باشە خۆی دەكرێت لەبری ئەوەی وەزارەتێكی ئاوا گەوەرمان هەبێت بەناوی وەزارەتی دارایی و ئابووری دەتوانین بانكێك دابمەزرێنین بە ناوی بانكی دابەشكردنی مووچە، لە هەموو دنیادا وەزارەتی دارایی و ئابووری رۆڵی زۆر گەروە دەبینێت لە پرسە ئابوورییەكاندا كەچی لای خۆشمان ناوێكی گەورەیە، بەڵام تەنيا بۆ یەك مەبەست بەكاردێت ئەویش مووچە دابەشكردنە”.\nماوەی هەشت ساڵە وەزارەتی دارایی و ئابووری بەدەست بزوتنەوەی گۆڕانەوەیە، لە كابینەی پێشووتردا رێباز حەملان وه‌زیرى ئه‌و وه‌زاره‌ته بوو دوای تێپەڕبوونی دوو ساڵ بەسەر تەمەنی كابینەی هەشت دەستی لە بزوتنەوەكە هەڵگرت و بە فەرمی چوونی بۆ نێو پارتی دیموكراتی كوردستان راگەیاند، له ئێستاشدا له‌لایه‌ن ئاوات شێخ جه‌ناب، له پشكى بزوتنه‌وه‌ى گۆڕان به‌ڕێوه‌ده‌برێت.


كۆرۆنا هه‌زاران ساڵ پێش ئێستا هه‌بوه | ته‌كنه‌لۆژیای زانیاری\nتوێژینه‌وه‌یه‌كی نوێ له‌ئه‌مریكا ئاشكرایده‌كات، ڤایرۆسی كۆرۆنا هه‌زاران ساڵ پێش ئێستا هه‌بوه و له‌ناو گه‌لانی ئاسیا بڵاوبوه‌ته‌وه.\nتوێژینه‌وه‌یه‌كه له‌لایه‌ن چه‌ند مامۆستا و توێژه‌رێكی زانكۆی ئاریزۆنای ئه‌مریكا ئه‌نجامدراوه و تێیدا ته‌مه‌نی ڤایرۆسی كۆرۆنا و سه‌رهه‌ڵدانی له‌پێشودا به (25) هه‌زار مه‌زه‌نده كردوه كه توشی دانیشتوانی رۆژهه‌ڵاتی ئاسیا بوه و بۆ هه‌زاران ساڵیش ئه‌و ڤایرۆسه له‌ناو دانیشتوانی ئه‌و ناوچه‌یه‌دا ماوه‌ته‌وه.\nمرۆڤایه‌تی له‌سه‌رتای بونیه‌وه به‌ره‌نگاری ڤایرۆسی مه‌ترسیدار بووه‌ته‌وه، پێده‌چێت كۆرۆناش یه‌كێك بێت له‌و ڤایرۆسانه\nماڵپه‌ڕی " Live Science" بڵاویكرده‌وه، په‌تای كۆرۆنا كه بوه‌هۆی مردنی زیاتر له (3) ملیۆن كه‌س له جیهان، به یه‌كێك له نه‌خۆشییه نوێیه‌كان داده‌نرێت، له‌گه‌ڵ ئه‌وه‌ش به هه‌ڕه‌شه‌یه‌كی نوێ له‌سه‌ر ژیانی مرۆڤ هه‌ژمار كراوه، به‌ڵام مرۆڤایه‌تی له‌سه‌رتای بونیه‌وه به‌ره‌نگاری ڤایرۆسی مه‌ترسیدار بووه‌ته‌وه، پێده‌چێت كۆرۆناش یه‌كێك بێت له‌و ڤایرۆسانه.\nله‌وباره‌یه‌وه، ده‌یڤید ئینار، سه‌رپه‌رشتیاری توێژینه‌وه‌كه و مامۆستای یاریده‌ده‌ر له به‌شی زانستی ژینگه له زانكۆی ئه‌ریزۆنای ئه‌مه‌ریكا وتیة، "چه‌ندین ڤایرۆس هه‌یه توشی مرۆڤ ده‌بێت، به‌و پێیه‌ی جیناتی ڤایرۆسه‌كه ده‌رفه‌تی زیاتر بۆ مانه‌وه له‌ژیان دروست ده‌كات و نه‌خۆشییه‌كه ده‌مێنێته‌وه، بۆیه ئه‌و جیناته له نه‌وه‌یه‌كه‌وه بۆ نه‌وه‌یه‌كی دیكه ده‌گوازرێته‌وه".\nئینارد و تیمه‌كه‌ی به پێی ئه‌و تیۆره‌ی كاری له‌سه‌ر ده‌كه‌ن، جیناتی (2) هه‌زار و (504) كه‌سیان وه‌رگرتوه له (26)ی كۆمه‌ڵه‌ی مرۆڤایه‌تی جیاواز له جیهان، بۆیان ده‌ركه‌وتوه، ئه‌و كه‌سانه‌ی به ره‌چه‌ڵه‌ك خه‌ڵكی رۆژهه‌ڵاتی ئاسیان، جیناتێكی دیاریكراویان هه‌یه، كارلێك له‌گه‌ڵ ڤایرۆسه‌كه ده‌كات، به‌و واتایه‌ی په‌ڕله‌ی جیناتیان زیاتر به‌رگری بۆ ڤایرۆسه‌كه دروست ده‌كات.\nتوێژینه‌وه‌كه جه‌خت له‌وه ده‌كاته‌وه، كه ئه‌و كه‌سانه‌ی له رۆژهه‌ڵاتی ئاسیا ده‌ژین له ماوه‌ی هه‌زاران ساڵی رابردو، زیاتر توانای به‌رگریان بۆ ڤایرۆسی كۆرۆنا هه‌یه له خه‌ڵكانی دیكه.\nتوێژینه‌وه‌كه ئاشكراشیكرد، ته‌شه‌نه‌كردنی گۆڕاوه‌كانی ڤایرۆسی نزیكه‌ی (5) هه‌زار ساڵ به‌رده‌وام بوه، ئاماژه به‌وه‌ش ده‌كه‌ن، ڤایرۆسه كۆنه‌كه بۆ دانیشتوانی ناوچه‌كه بۆ ماوه‌یه‌كی دورودرێژ هه‌ڕه‌شه بوه.\nئێستا, تەکنەلۆژیای زانیاری, ساڵ, كۆرۆنا, هه‌زاران


ژنان بەردەوامن لە هەوڵەکانیان بۆ بەدەستهێنانی ڕۆڵی زیاتر لە کڵێسای کاتۆلیک\nحەوت ژن ڕۆژی ڕایانگەیاند هەوڵی بەدەستهێنانی پۆستی ڕێبەرایەتیکردنی کڵێسای کاتۆلیکی فەرەنسا دەدەن کە بە فەرمی بۆ پیاوان تەرخان کراوە. ئەم هەنگاوەش دواین فشارە بۆ ئەوەی ژنانیش پێگەیان لە پۆستەباڵاکانی کڵێسادا هەبێت.\nڕۆژی چوارشەممە پاش پێشکەشکردنی فۆرمی ناونوسییان بۆ ئەو پۆستانەی کە بریتین لە، قەشەی ژنەوە بگرە هەتا دەگاتە نوێنەری تایبەتی پاپای ڤاتیکان لە فەرەنستا، ژنەکان بە ڕێپێوانێک چوونە بەردەم کڵێسای مادڵین بۆ ڕێزلێنان لە ڕۆژی سان ماری ماگدلن.\nهەڵمەتەکەی ئەو ژنانە ڕەنگدانەوەی هەوڵەکانی ئان سۆپای شارەزای ئاینی تەمەن 73 ساڵان بوو کە لە مانگی پێنج ڕایگەیاند خۆی کاندید دەکات بۆ گەورەقەشەی لیۆن.\nئانا سۆپا لە دەمی بەشداریکردنی ڕێپێوانی ژنان بۆ پاریس بە ئاژانسی دەنگوباسی فەرەنسی ڕاگەیاند " کڵێسا ڕووبەڕووی قەیرانی قوڵ دەبێتەوە و پێویستە دەرگاکانی بکەینەوە." ئەو گوتیشی " ژنان شاراوەن لە کڵێسای کاتۆلیکدا لەم قۆناغی یەکسانییەدا کە تواناکانی ژنان لە هەمولایەکەوە دانیپیادا دەنرێت، ئێمە ناتوانین بەم شێوەیە بەردەوام بین."\nژمارەیەک دۆسێی پەیوەست بە دەستدرێژی سێکسی کڵێساکانی بەم دواییانە لە سەرانسەری جیهاندا هەژاند و داواکارییەکانی لەمەڕ گۆڕنکاری سەرتاسەری لەلایەن ڕەخنەگرانەوە زیاد کە دەڵێن کڵێسا نەیتوانیوە نەریتەکانی دواکارییە جیهانی مۆدرێن لە خۆبگرێت.\nپاپا فرانسس کە پشتیوانی لە ژمارەیک دۆزی پێشکەوتووخوازانە دەکات یەکێک لەوانەش تاوتوێکردنی ڕێگەدان بە هاوسەرگیری قەشەکان، سەرەڕای ئەو داواکاریانەش ئامادە نییە ڕۆڵی زیاتر بە ژنان بدات.


فیلمی کوردی “زاڵاوا” لە فێستیڤاڵی نێودەوڵەتی “تۆڕۆنتۆ”ی کەنەدا پێشوازیی لێکرا – CHRA.TV\nسەرەتا / چاند و هونەر / سینەما و تیڤی / فیلمی کوردی “زاڵاوا” لە فێستیڤاڵی نێودەوڵەتی “تۆڕۆنتۆ”ی کەنەدا پێشوازیی لێکرا\nMansour Jahani 23/09/2021\tسینەما و تیڤی, چاند و هونەر\nمەنسوور جیهانی ـ فیلمی سینەمایی کوردی “زاڵاوا” لە دەرهێنانی سینەماکاری کورد “ئەرسەلان ئەمیری” لە بەشی “شەیدایانی نیوە شەو” لە چل و شەشەمین خولی فێستیڤاڵی نێودەوڵەتی فیلمی “تۆڕۆنتۆ” لە وڵاتی کەنەدا پێشوازیی لێکرا.\nفیلمی سینەمایی “زاڵاوا” Zalava لە دەرهێنانی سینەماکاری سنەیی “ئەرسەلان ئەمیری” لە نووسینی هاوبەشی خاتوو “ئایدا پەناهەندە”، خاتوو “تەهمینە بەهرام” و “ئەرسەلان ئەمیری” و هەروەها لە بەرهەمهێنانی خاتوو “سەمیرا بەرادەری” و “روحوڵڵا بەرادەری” لە دووهەمین نمایشی جیهانی خۆیدا لە چوار سانسی جیاوازدا لەوانە: کاتژمێر 8:30ی پیشنیوەڕۆ و 6:30ی دوانیوەڕۆی ڕۆژی 15ی سێپتەمبەری 2021، کاتژمێر 6:30ی دوانیوەڕۆی ڕۆژی 16ی سێپتەمبەری 2021 و هەروەها کاتژمێر 3:30ی بەرەبەیانی ڕۆژی 18ی سێپتەمبەری 2021 بە شێوەی ئامادەبوون و بە شێوەی ئۆنلاین لە بەشی “شەیدایانی نیوە شەو” Midnight Maddens لە چل و شەشەمین خولی فێستیڤاڵی نێودەوڵەتی فیلمی “تۆڕۆنتۆ” Toronto لە شاری توڕۆنتۆ لە وڵاتی کەنەدا چووە سەر پەردەی سینەماکان و لە لایەن بینەرانی هونه‌ری سینه‌ما و هەروەها ڕۆژنامه‌نووسان، نووسەران و ڕخنەگرانی سینەماییه‌وە پێشوازییه‌کی بێوێنه‌ی لێکرا.\n“زاڵاوا” وەکوو یەکەمین فیلمی هەڵبژاردەی کوردیی و ئێرانی لە تەنیشت 5 بەرهەمی سینەمایی دیکە لە وڵاتانی جۆراوجۆری جیهان لەم بەشە پڕبینەرەی فێستیڤاڵی نێودەوڵەتی فیلمی “تۆڕۆنتۆ” نمایشکرا، کە فیلمی سینەمایی “تیتانێ” Titane لە دەرهێنانی خانمە سینەماکاری فەڕەنسا “جولیا دۆکۆڕنۆ” Julia Ducournau هەڵگری خەڵاتی چلەخورمای زێڕینی 74مین خولی فێستیڤاڵی نێودەوڵەتی فیلمی “کان”ی 2021 یەکێک بوو لەم شاکارانەی سینەمای ئەمساڵی جیهان.\nبەشی “شەیدایانی نیوە شەو” یەکێکە لە بەشە سەرەکییەکانی فێستیڤاڵی نێودەوڵەتی فیلمی “تۆڕۆنتۆ” کە لە ساڵی 1988 و بە مەبەستی نمایشی فیلمەکانی ژانڕی تۆقێنەر، فانتازیا، زانستی، خەیاڵ و پڕشەڕ و شۆڕ دامەزراوە. نمایشی فیلمەکانی ئەم بەشە لە نیوەی شەو دەستپێدەکات و یەکێکە لەو بەشانەی کە گەنجەکانی هۆگریی هونەری سینەما زۆر تامەجرۆی فیلمەکانی ئەم ڕووداوە پلەیەکەی سینەمای جیهانن.\nفێستیڤاڵی نێودەوڵەتی فیلمی “تۆڕۆنتۆ” لە تەنیشت فێستیڤاڵی “ساندەنس” Sundance، گرینگترین فێستیڤاڵی ئەمەریکای باکوور دێنەئەژمار و چل و شەشەمین خولی ئەم ڕووداوە سینەماییە بە نمایشی کۆمەڵێک فیلم لە سینەماکارانی وڵاتانی جۆراوجۆری جیهان لە ڕۆژانی 9 تا 18ی سێپتەمبەری 2021 لە شاری تۆڕۆنتۆ لە کەنەدا بەڕێوەچوو.


گه‌وره به‌رپـرسـانی ئه‌مه‌ریكا له عێراق ته‌قینه‌وه‌كانی شـاری عه‌ماره سه‌رزه‌نشت ده‌كه‌ن\nكاربه‌ده‌سته باڵاكانی ئه‌مه‌ریكا له عێراق به توندی ئیدانه‌ی ته‌قینه‌وه‌ی ماشـێنه بۆمبڕێژراوه‌كانی دوێنێ چوارشه‌ممه‌یان كرد له شـاری عه‌ماره‌ی به زۆرینه شیعه‌كان له باشور كه 40 كوژراو و زیا له 125 برینداری لێـكه‌وته‌وه.\nله ڕاگه‌یاندنێـكی هاوبه‌ش ئه‌مڕۆ پـێـنجشه‌ممه باڵـیۆز ڕایان كرۆكه‌ر و كۆمانداری هێزه‌كانی ئه‌مه‌ریكا له عێراق ژه‌نه‌ڕاڵ ده‌یڤد پاتریۆس، هه‌روه‌ها به‌ڵێنیان دا به كاركردن له نزیكه‌وه له‌گه‌ڵ لـێـپـرسـراوه عێراقیـیه‌كان بۆ ڕاپـێـچكردنی ئه‌نجامده‌رانی هێرشه‌كه بۆ عه‌داله‌ت.\nتا ئێسـتا هیچ كه‌سـێـك به‌رپـرسـیارێتی به‌رامبه‌ر به‌و سێ ته‌قینه‌وه‌یه ئاشـكرا نه‌كردووه كه گه‌راج و بازاڕ و بنكه‌كانی پـۆلیسی كردبووه ئامانج. زۆربه‌ی ئه‌وانه‌ی كوژراویشن له‌و ڕێـبوارانه بوون كه له جێـگه‌ی ته‌قینه‌وه‌كه‌ی یه‌كه‌مدا ئاماده‌بوون.\nناوچه‌كانی باشوری عێراقی به زۆرینه شیعه‌ن ته‌قینه‌وه‌ی گه‌وره‌یان تیا ڕوونه‌داوه. هه‌رچه‌ندێـكه شه‌ڕ و پـێـكدادان له نێوان لایه‌نه ڕكابه‌ره‌كانی شیعه‌كان له‌و هه‌رێمه چڕتر بۆته‌وه له‌و كاته‌وه‌ی له‌شـكری به‌ریتانیا به‌رپـرسـیارێـتیـیه‌كانی ئاسایشـیان ته‌سلیم به لـێـپـرسـراوه عێراقیـیه‌كان كردووه.


ھەندێك ترس ھەیە دەبێتە پرسێکی گشتی وھەندێکیش دەبێتە پرسێکی تایبەتی ، بۆیە کۆمەڵە پرسیارێک دروست دەکەن، ئەو پریسیارانەش وەڵامی جیایان دەبێت چونکەپرسیارەکە لەترسێکی گشتییەوەسەرچاوەی گرتوە.ھەندێك پرسیاریش پێویستیان بەیەک وەڵامە.\nئێمە ئێستا لەزەمەنی کۆرۆناداین، کە چرکەساتێکی ترسناکە، ئەگەرچی ئێستا لە سەر ئاستی جیھان بوەتە پرسێکی سیاسی وبازرگانی لەنێوان دەوڵەتە زلھێزەکان، لەم دۆخەقەیراناویە جیھانیەدا کەزۆرشت بەدوای خۆیدا دێنێت، دەبێت کورد جیاواز لەھەردەوڵەتێکی دیکە مامەڵە لەتەک ئەم ترسەدا بکات، چونکە ئێمەلە زۆر لاینەوە گەلێکی ھەژار و بێپشتوپەناین. باری دارایی وتەندروستیی حکومەتیش لەوئاستەدانیە بەرگەی چڕبونەوەی شەڕەکە بگرێت. خۆئەگەر سەیری ئامارەکانی توشبوان بکەین لەجیھاندا، جێگای سەرسوڕمانە جیھان بەوھەمو پێشکەوتنە زانستیەوە لەبەرەدەمی ئەم پەتایەدا دەسەوسان وەستاوە .کەواتە دەبێت ئێمەی کورد ئەم ترسە وەک پرسێکی میلی وگشتی سەیربکەین ودورلەئەقڵی شارچیەتی وحیزبی ڕوبەڕوی ببینەوە، دورلە ئیستیغلالکردنی دۆخەکە بۆشکاندی یەکتر، یان حکومەت یان حیزب چونکە ئەم ترسە هەمومانی تەنیوە، بۆیە دەبێ ھەمومان ڕوبەڕوی ببینەوە .\nئەمەبەرپرسیارییەتییەکی ئەخلاقییە، دەبێتمامەڵەی ئاکاری لەتەک بکەین، ئاکاریش بریتییە لەوبەھاو ئایدیایانەی کەھەڵسوکەوتی مرۆڤ ئاراستەدەکات بۆ چاکەو دورلە خراپە. لێرەدا سیاسەت وئەخلاق ئامانجیان دەبێ بەیەک کە تێڕوانینێکی ھاوبەش وپێشوەختیان ھەبێ بۆژیان و ئاستەنگ وقەیرانەکان، کەواتە ئەرکی ھەمومان ئەرکێکی ئەخلاقی سیاسیە، کە پێکەوە دژی ئەم دوژمنە بوەستینەوە.\nئەم قۆناخە دەتوانێ فەزیللەت ببەخشێ وڕەزیلەتیش ببەخشێت، چ دەرفەتێکە بۆدەوڵەمەندەکان بتوانن فەزیلەت بەدەس بێنن، ھاوکارییەکی ئەو دۆخەبکەن. چەند ڕەزیلەتیشە بۆکەس ولایەنێک ئەودۆخەبەکاربێنێ بۆلێدانی حزبی وشارچییەتی، بۆیەدەبێ ئەوترسە وەک پرسێکی گشتی مامەڵەی لەگەڵ بکەین دوئامانج بکەینە کارو ئاکارمان لەم قۆناغەدا، ئەویش بردنەوەی ئەم شەڕە ودابینکردنی موچەو گوزەرانی خەڵکە.


04/07/2013 – www.facebook.com/sekoy.anarkistan ***** sekoy-anarkistani-kurdiy-zman@riseup.net\n04/07/2013 Anarchistan ئەنارکیستان\nفریای خۆتان بكەون، خێرا بابەتەكانی یەك ساڵی ڕابوردووتان بشارنەوە\n٠٣ی جولای ٢٠١٣\nلەم ساتەدا كە من ئەم وشانە دەنووسم، جەماوەری ملیۆنی لە مەیدانی تەحریری قاھیرەدا بەبێ سەركردە و پێشڕەویی پارت، چەند ڕۆژێكە لە سەرتاسەری وڵاتی میسردا لە كۆدەنگییەكی جەماوەرییدا ناڕەزایەتی دەردەبڕن و بڕیاریانداوە، میرایەتی ئیخوانەكان و سەرۆكایەتی مورسی، وەك میرایەتی و سەرۆكایەتی حوسنی موبارەك، بە كۆدەنگی جەماوەریی وەلابنێن.\nھەرچەندە بە سەرۆكایەتی گەییشتنی مورسی و بەدەسەڵاتگەییشتنی ئیخوانەكان، بە كەمترین دەنگ و ڕەزامەندی كۆمەڵگەوە، تەنیا لە سیستەم و میكانیزەمەكانی كاركردی دێمۆكراسیی پارلەمانییدا ئەگەر و توانانی سەرگرتنی ھەیە و لە ھەڵبژاردنەكانی پارساڵ ٢٠١٢دا لە كۆی ھەژماری مافدارانی دەنگداندا كە (50.996.746) ملیۆن كەسی ناو تۆماركراو بوون، تەنیا (23.672.236) ملیۆن كەس بەشداریی دەنگدان دەكەن و لەو ھەژمارەش تەنیا (5.764.952) ملیۆن كەس دەنگ بە سەرۆكایەتی مورسی دەدەن و لە بەرامبەردا زۆرینەیەك لەو ھەژمارە (27.324.510) ملیۆن كەس، بایكۆتی دەنگدان دەكەن و لە ٨٠% خەڵكی دژی ئەو سەرەنجامە بوون، ئەگەر دەنگی ئەوانەش كە مافی دەنگدانیان نەبووە، وەربگرین، ئەوا تەنیا كەمایەتیەكی بچووكی كۆمەڵگەی میسری بەشداری دەنگدانی كردووە و لەو كەمایەتییەش، تەنیا نزیكەی نیوەی، خوازیاری دەسەڵاتی ئیخوانەكان و سەرۆكایەتی مورسی بووە. كەچی تا ھەفتەیەك پێش خرۆشانەوەی جەماوەر لە میسر، زۆربەی ھەرە زۆری نووسەرانی چەپ و ڕاستی كۆمەڵگەی كوردستان، قەوانێكیان بەدەمەوە گرتبوو و بە ئارەزووی خۆیان شوناسی ئیسلامیبوونیان بەسەر ڕاپەڕینەكانی وڵاتانی عەرەبیدا دەبڕی و تەنانەت لەوەش زیاتر چەپ لەبەرنەبوونی خوێندنەوە بۆ خودی ڕاپەڕینەكان و دەركنەكردنی سروشتی ڕاپەڕینەكان و نادیدەگرتنی ھۆكاری ڕاپەڕینەكان، ھەر ئاوا وەك تووتی كەوتنە گوتنەوەی دەستەواژەی ھوشیارانە ئامادەكراوی ماسمیدیای خۆراوا، “بەھاری عەرەبی”، بەھەمان شێوە كەوتنە وتنەوەی دەستەواژە ئامانجدارانەكانی ماسمدیای خۆرھەڵاتی نێوەڕاست، كە بەخۆیان لەبەردەم مەترسی ڕاماڵیدابوون وەك میرایەتی تونس و میسر.\nئەگەر جارەكانی دیكە، بەخت یاری ئەو چەپانە بووبێت و پاگەندە قەرزكراوەكانیان چەند ساڵێك بەدرۆنەخرابنەوە، ئەوا ئەم جارەیان، زۆری نەبرد و كاتی ئەوە ھاتووە فریای وتارە توانجاوی و توتیئاساییەكانیان لەمەڕ ڕاپەڕینەكانی وڵاتانی عەرەبی، كە بە “بەھاری ئیسلامی” و بە “بەھێزكەری ڕەوتی ئیسلامی”یان لێكدەدانەوە، بكەون و بیانسووتێنن.\nوەك بینیمان، جەماوەری نارازی و ئازادیخوازی و گیانی یاخیبوون لەو ڕاپەڕینانەدا كە داینەمۆ و ھەستەی چالاكی و بزووتنەوەكان بوو، زۆر لەوە بەھێزتر و لێبڕاوتر بوو، كە ماسمیدیای خۆراوا و زەمینەسازیی و پێشكاریی ئیخوانەكان و ھەوڵی دەستەمۆگەرانەی پارتە ڕامیارییەكان و لێكدانەوە نادروستەكانی لە چەشنی لێكدانەوەی چەپی عیراق و كوردستان، بتوانێ لە بەردەوامی شۆڕش و نۆژەندكردنەوەی ڕاپەڕینەكان نائومێدی بكات.\nپاش شكستخواردنی كاتیی ڕاپەڕینی جەماوەریی میسر و بە میرایەتی گەییشتنی ئیخوانەكان لە ڕێگەی دێمۆكراسی پارلەمانییەوە، كەم نەبوون، ئەو ڕامیارانەی كە لە چەپ و ڕاستی كۆمەڵگەوە، ئەو پەیامە چەواشەكارانەیان بە گوێی ناڕازییانی عیراق و ھەرێمی كوردستاندا دەدا، مادام ڕاپەڕیوانی تونس و میسر، خاوەنی پێشڕەوی پارتیی و ڕامیاریی خۆیان نین، سەرەنجام خەبات و چالاكییەكانیان چوونە باخەڵی ئیسلامییەكانەوە. بەڵام وێنە و دیمەنە ڕاستەقینەكانی ژیان و كەتواری ئەو دوو كۆمەڵگە شتێكی دیكەی جیاواز لەوەی كە ماسمیدیای خۆراوا و دەوڵەتانی عەرەبی نیشانیاندەدا، بوو.\nلە ماوەی دوو ساڵی ڕابوردوودا ڕۆژانە لە تونس بزووتنەوەی لاوان و بزووتنەوەی خوێندكاران و بزووتنەوەی بێكاران و سەربەخۆكان (ئۆتۆنۆمەكان) بە خۆپیشاندان و دەستبەسەرداگرتنی خانووبەرەی دەوڵەتی و كاری ھونەریی و خەباتی مەیدانی و چالاكی ڕاستەخۆ، ڕووبەڕووی دەسەڵاتی (نەھزەی ئیسلامی) دەبنەوە و لێیان زیندانی دەكرێت و ڕاودەنرێن و ڕووبەڕووی توندوتیژی دەستە چەقۆكێش و شەلاتییەكانی دەسەلاتی ئیسلامی دەبنەوە، كەچی نە ماسمیدیای خۆراوا و نە میدیای وڵاتانی عەرەبی و نە میدیای چەپی خۆرھەڵاتی نێوەراست، بۆ جارێكیش ڕۆشناییان نەخستەسەر ئەو ڕوودا و دیمەنانە.\nھەر لەبەرئەوە، بۆ ئەوانەی كە سەرچاوەی زانیاری و ئاگادارییان لە بزووتنەوەكانی نێو كۆمەڵگەی میسری، تەنیا ماسمیدیای ئەوروپی و دەوڵەتانی عەرەبی بووە، تەنانەت وێنە و دێمەنی ناڕەزایەتییەكانی دێسەمبەری ٢٠١٢ و ئەپڕیڵی ٢٠١٣ نادیدەدەگرن، ئەو ھەوڵەیان تەنیا لەپێناو یەك شتدا بوو، كە پاگەندەی “ئیسلامی بوون”ی ڕاپەرینەكان بیسەلمێنن و لەوێوە پێمانبڵێن، ئەگەر بزووتنەوەی چین و توێژە بندەستەكان و جەماوەرییەكان و تاكە ئازادیخوازەكان، بیانەوێت سەربەخۆ و لە دەرەوەی پاوانگەریی (دۆمینەیتی) پارتەكان و دەستەبژێرە ڕامیارەكان، ھەنگاو بنێت و بەكارێك ھەستێت، ئەوا سەرەنجامەكەی بە دەسەڵاتگەییشتنی ھێزە كۆنەپەرستەكان دەبێت. ئەمە دیوی ڕاستەقینە و ئامانجی پاگەندەی ئەو پارت و گروپە دەسەڵاتخوازانەیە، كە دەترسن شەپۆلی بزووتنەوە ڕادیكاڵەكانی یۆنان و تونس و میسر بگوێزرێتەوە ھەرێمەكەیان و متنانەی جەماوەرییان لەنێوبەرێت.\nبەڵام بۆ ئەوانەی كە لە ساڵانی ٢٠٠٧ بەم لاوە ئاگاداری ڕادیكاڵبوون و ھەر ڕۆژەبوونی ناڕەزایەتییە كرێكارییەكانی وڵاتی میسر بوون و ئاگاداری سزادانی ئەفسەر و سەربازە ئازادیخوازەكان و دواتر سووتاندن و ھەڵكەندنی چادری ئازادیخوازان پاش بەدەسەڵاتگەییشتنی مورسی و سەركوتكردنی ناڕەزایەتییەكانی ئەپرێلی ٢٠١٣ و مانگرتنە بێئەژمارەكانی كرێكاران و بزووتنەوەی دەستگرتن بەسەر كارگە و كارخانەكان و بزووتنەوەی بنیاتنانتی ھەروەزییە كرێكاریی و جەماوەرییەكان بێت، ھیچ كات بەو سەرەنجامە ناگات كە بەدەسەڵاتگەییشتنی نەھزە و ئیخوانەكان لە تونس و میسر، بەرەنجامی ڕاپەڕینی سەربەخۆی جەماوەریی بێت. ھەروەھا لەوەش تێدەگات، چونكە ھەڵبژاردنی ئیسلامییەكان چەند ھۆكاری تایەبتی ھەیە؛ لەوانە كاركردن و ئامادەكاریی چەند ساڵەی ئیخوانەكان بە قۆستنەوەی ھەژاری و نەبوونی بیمەی دەرمانی بۆ ھەژاران، كە باشترین نەخۆشخانەیان لە قاھیرە و شارەكانی دیكەی وڵاتی (میسر)دا بۆ ئەو مەبەستە ھەبوو و ھەروەھا پاگەندەی ماسمیدیای جیھانی لە كاتی ھەڵبژاردنەكاندا بە گەورەكردنەوەی ئەگەری بردنەوەی ئیخوانەكان و گەورەكردنی جەماوەریان لە پاگەندە میدیاییەكاندا، توانییان ڕێژەیەكی زۆر لە دەنگی بەشداربووان بەدەستبھێنن. ڕووداوێكی لەو جۆرە، بۆ وڵاتانی ناوچەكە و دەوڵەتە ئەوروپییەكان لەوە باشتر بوو، كە ناڕەزایەتییەكان بەردەوامییان ھەبێت و ببنە پشتیوانە بۆ وڵاتانی دیكەی كەنداو و خۆرھەلاتی نێوەراست.\nڕاپەڕینەوەی جەماوەری ئازادیخوازی میسر لە چەند ڕۆژی ڕابوردوودا، نیشاندەری بەردەوامی ناڕەزایەتی و یاخیبوونی ئازادیخوازانەیە، بوونێك كە بۆ تاكە ساتێكیش لەو وڵاتەدا خامۆش نەبووە و بەردەوام جۆشی خواردووە و پێگە جەماوەرییەكانی خۆی بەھێزتر كردوون. ئەزموونی میسر، نیشانیدا، كە بزووتنەوەی سەربەخۆی جەماوەریی لە دەرەوەی قورمیش و پیلانگێڕیی پارتە ڕامیارییەكاندایە و بە ئاسانی بۆ دەسەڵاتداران و دەسەڵاتخوازان دەستەمۆ و سەركوتناكرێت، ھەرە لەبەرئەوەیە،كە لە مێژوودا سەروەریی چینایەتی لە دێمۆكراتیترین مۆدێلیدا بۆ پاراستنی خۆی، تەنیا بە سەركوتی پۆلیسی و سەربازیی و ھێنانە سەركاری میرایەتییە دیكتاتۆرەكان توانیویەتی پاشەكشێ بەو بزووتنەوانە بكات.\nھەروەھا بزووتنەوە و ڕاپەڕینەكانی وڵاتانی عەرەبی و یۆنان و ئیسپانیا و وۆڵستریت و لەندەن و برازیل، نیشانیاندا، كە ئەوەی تۆڕێكی كۆمەڵایەتی بۆ ھەڵخڕاندنی جەماوەریی دەتوانێت ئەنجامیبدات، سەدان پارت بە دەیان ساڵ ناتوانن، ئەنجامیبدەن. بێجگە لەوەی كە مێژووی پارتە ڕامیارییەكان لە چەپەوە بۆ ڕاست نیشانیداوە، كە بێجگە لە ھەوڵی دەستەمۆكردن و بەلاڕێدابردنی بزووتنەوە ڕادیكاڵاكان، پارتە ڕامیارییەكان لە مێژووی چەند سەدەی دواییدا، ھیچیان ئەنجامنەداوە و ئەمە باشترین بەڵگەی ناكارایی و ناپێویستبوونی پارت و دەستەبژێرە ڕامیارییەكانە و ئەگەر سەرنجی بزووتنەوەكانی سەدەی بیست و سەدەی بیست و یەك بدەین، ھەر بزووتنەوەك، كە كەوتبێتە ژێر كارایی ڕامیاران و جەنەڕاڵە سەربازییەكان، ئەوا سەرەنجامی دەستەمۆبوون و جەنگی خوێناوی نەبڕاوە بووە. لەم بارەوە دوو نموونەی زیندوومان لەبەردەستتان؛ نموونەی یەكەم بزووتنەوەی جەماوەریی ” ١٧ی شوبات”ی ھەرێمی كوردستان، بەھۆی زاڵی پارتە ڕامیارەكان و دەستەبژێرە ڕامیار و ڕۆشنبیرەكانەوە، دەستەمۆكرا و كرا بە بزووتنەوەی نوێژی ھەیینی لەسەر شەقامەكان؛ نموونەی دووەم، ڕاپەڕینی خەڵكی (سوریا)یە، كە بەھۆی زاڵیی میلیشیا چەكدارەكانەوە، گۆڕدرا بە جەنگێكی خوێناوی نەبڕاوە، كە سەرەنجام خەریكە بیگۆڕن بە جەنگی مەزھەبیی نێوان شیعە و سوننە مەزھەبەكان.\nھەروەھا ڕاپەڕینەوەكانی دوو ساڵی ڕابوردووی میسر و لیبیا و سوریە و بەحرێن، ئەو ئەزموونەیان خستە بەرچاومان، كە ھەر كات بزووتنەوەكان لاوازبن و شیاوی دەستەمۆكردن بن، ئەوا دەوڵەتە ئەوروپییەكان و ئەمەریكا ھەوڵدەدەن بە پشتیوانی لە میرایەتی وڵاتەكە، بزووتنەوەكان تووشی شكست بكەن، وەك جەزائیر و بەحرەین و سعودیە، ئەگەر بۆیان سەركوت نەكرا، ئەوا لە ڕێگەی دەڵاڵانی بازاری چەك و گروپە مافیاییەكانەوە بیگۆڕن بە ڕووبەووبوونەوەی میلیشیایی و جەنگی بەردەوام وەك لیبیا و سوریە، ئەگەر ھیچكام لەو دوو ھەوڵەی یەكەم و دووەم سەریاننەگرت و ناكاممانەوە، ئەوا لە ڕێگەی پاگەندە و ھەڵبژاردنی پارلەمانییەوە زەمینەسازی بۆ بەدەسەلاتگەییشتنی ھێزە كۆنەپەرستەكانی وەك (نەھزە) لە تونس و (ئیخوان)ەكان لە میسر مسۆگەربكەن و ئەگەر ھاتوو بەوەش شەپۆلی یاخیبوون و ناڕزەایەتی جەماوەر دانەمركایەوە، وەك پیلانی بەگەڕخستنی ھێزی سەربازیی ساڵی ٢٠١١ و ئەم دوو ڕۆژەی دوایی میسر، ھەوڵی پاراستنی سەروەریی دەوڵەت و بەرژەوەندی كۆمپانییە جیھانلووشەكان بدەن،\nھەروەھا لە ھەرێمی كوردستانیشدا، ئەم ڕۆژانە بەكردەوە سەرەنجامی زاڵبوونی پارتە ڕامیارەكان و دەستەبژێرەكان بەسەر ناڕەزایەتی و خرۆسانی جەماوەرییدا دەبینین، كە چۆن لیستی نەوشیروانییەكان (پۆستجەلالییەكان) و ھاوپەیمانە ئیسلامییەكانیان، لە زاڵبوونیاندا بەسەر ناڕەزایەتیی و خۆپیشاندانەكانی “١٧شوبات”ی ٢٠١١ی ھەرێمی كوردستاندا، دوو ساڵ تازەكردنەوەی شوانەیی مەسعود بارزانی بەسەر كۆمەڵگەی كۆردستاندا، مسۆگەر دەكەن. ئایا وەھا سەرەنجامێك، بەرھەمی قۆستنەوەی خۆشباوەڕیی جەماوەر و سازشكاریی ئۆپۆزسیۆن نییە، كە لەبری ئەوەی بزووتنەوەی “١٧ی شوبات” بەرەو وەلانان و ھەڵوەشاندنەوەی پۆستی سەرۆكایەتی، نوێنەر دەنێرێنە لای سەرۆك و داوای بەزەیی و چاكسازیی لێدەكەن؟ ئایا بڕیاری دیكتاتۆرانەی پارلەمانی ھەرێمی كوردستان، سەرەنجامی ڕێككەوتنی ئۆپۆزسیۆن نییە لەپێناو كۆمەلێك دەستكەوتی كەسیی چەند پارلەمانتارێك و چەند گروپ و پارتێكی ڕامیاریی ؟ ئایا لە ھیچ سەردەمێكی مێژوودا وەك ئەمڕۆ و ئەم ساتە، دەستی ڕامیاران لە پیلان و سازشكارییەكاندا دەرەكەوتووە؟ ئایا لەمە زیاتر پێویستمان بە بەڵگەھێنانەوە لەمەڕ مشەخۆریی و گەندەخۆریی و پەتبەتێنی پارتەكان و دەستەبژێرە ڕامیارەكان ھەیە؟\nیاداوەرییەكانی ١٨ی مارچ، ڕۆژی ساڵیادی كۆمونەی پاریس و شوراكانی كوردستان\n١٦ی ئازاری ٢٠١٣\nھەرچەندە من لە ڕۆژانی ڕاپەڕین و سەردەمی سەرھەڵدان و تێكشكانی “بزووتنەوەی شورایی كوردستان”دا، لە ھەرێمی كوردستاندا نەبووم، بەڵام بەجۆرێك لە جۆرەكان بەشێكبووم لەو بزووتنەوەیە. كاتێك كە تێكشكانی بزاڤی چەكداری و ئاوارەبوون ئێمەی كردە پەنابەری نێو ئۆردووگەكانی وڵاتانی دەوروبەر، بواری زۆرتر ئاشنابوونم بە بزووتنەوەی جەماوەریی و خەباتی جەماوەریی و شۆڕشی كۆمەڵایەتی بۆ ڕەخسا و بە دابڕانم لە بزاڤی چەكداریی، ئاسۆیی بیركردنەوەم فراوانتر و خوێندنەوەم بۆ مێژووی بزووتنەوە جۆرا و جۆرەكان پەرەیسەند و ھەلم بۆ ڕەخسا، كە لەو بارەوە بۆچوونی تایبەتی خۆم بەپێی تێگەییشتن و پێگەییشتنی خۆم، پەرەپێبدەم.\nوەھا سەرەتایەك بوو، بوو بە ھاندەرم بۆ كاركردن و چالاكی لەنێو پەنابەران و بانگەوازكردن بۆ پێكھێنانی شورای سەربەخۆیی پەنابەرانی خۆیان و پوچەڵكردنەوەی ھەوڵی بەكرێگیراوان و شوراكانی كۆماری ئیسلامی ئێران، كە بە ئاشكرا و نھێنی لە ڕێگەی ڕەوتە ئیسلامییەكانی نێو ئوردووگەكانی پەنابەراندا، كۆماری ئیسلامی دەیسەپاندن و دەیكردنە دەمراستی خەڵكی. ھەرچەندە ھەوڵ و كۆششی من و ھاوڕێكانم بەرەنجامێكی ئاوای بەدەستەوەنەدا، بەڵام ھیچ كات تا كاتی گەڕانەوەم بۆ ھەرێمی كوردستان، دەستبەرداری پاگەندە و ھەوڵدان بۆ وەھا شورایەك نەبووم و ھاوكاتی پاگەندەكردنم بۆ ڕێكخراوە و یەكێتی جەماوەریی كرێكارانی كورەخانە و كیشاوەرزی، بەردەوام كارم لەسەر ھوشیاریی كەسەكانی دوروبەرم لەبارەی بزووتنەوەی جەماوەریی و كارایی سەربەخۆبوونی و ڕۆڵی لە بەدیھاتنی داخوازییەكانی پەنابەراندا، دەكرد.\nگەڕانەوەم بۆ ھەرێمی كوردستان، ھاوكاتی دەنگدانەوەی ڕەخنەكانی ئیرەجی ئازەرین [ئەندامی فراكسیۆنی كۆمونیزمی كارگەریی نێو پارتی كۆمونیستی ئێران (حكا) و دواتر یەكێك لە دامەزرێنەرانی پارتی كۆمونیستی كارگەریی ئێران (حككا) و پارتی كۆمونیزمی كرێكاریی عیراق (حككع)] بوو. ئەودەم تەواوی لایەنگرانی ڕەوتی كۆمونیزمی كرێكاریی، بە ھەموو ھێز و توانایانەوە، لە ھەوڵی خۆتەكاندن لە تۆزوگەردی ڕۆژانی ڕاپەڕین بوون و ڕاپەڕینیان تا ڕادەی بەگاڵتەگرتن و بە چەتەگەریی چواندن و لە باشترین باردا خۆیان واتەنی بە “ھەڵچوونی تاڵانگەرانەی جوتیاریی” دەچواند و ھەموویان بەپێچەوانەی ئێستاوە، كە خەریكی نۆرەبڕێیكردن و خۆكردنە ڕۆڵەی ڕاپەڕین و قارەمانسازیین، كەوتبوونە نكۆڵیكردن لەوەی كە بەشدار یا لایەنگری وەھا ڕاپەڕینێكی سەربەخۆی جەماوەریی بووبن. تەنیا یەك شت نكۆڵییان لێنەدەكرد، ئەویش ھەوڵدان و پاگەندەیان بوو لە ڕۆژانی پاش (ڕاپەڕین)دا بۆ شورا كرێكارییەكان، ھەرچەندە ئەوەش بە ھەمان ورە و لێبڕاویی ئەوسایانەوە نەبوو، پارادۆكسی شانازیی ڕۆژانی ڕاپەڕین و پەشیمانی و ڕەدووكەوتنی ڕەخنە ئایدیۆلۆجییەكەی (ئیرەجی ئازەرین)، بووبووە باری گرانی سەرشانیان و لە شەڕەدەندووكی سكتاریستییان لەتەك لایەنگرانی شورای خەڵكیدا، زمانی كولكردبوون.\nبەڵام بۆ من، كە پێناسە و لێكدانەوەی خۆمم بۆ ڕاپەڕینی جەماوەریی ھەبوو، ھەگیز بەدەم ئەو سووكایەتی و گاڵتەكردنانەوە پێنەكەینیم، كە ڕاپەڕینیان بە تاڵانی و ڕاورووت دەچواند و ھەرگیزیش جوتیارییبوونی ھیچ ڕاپەڕینێكم بە كەمیی نەزانی و وەك ئەوان جوتیارانم بە ناشۆڕشگێڕ ناونەبرد. ھەر لە دووەمین ڕۆژی پەیوەستبوونم بە ڕێكخراوی (ڕەوتی كۆمونست)ەوە، ھەستم بە جیاوازیی بۆچوونم، بەتایبەت لەمەڕ ڕاپەڕین و لێكدانەوە دوور لە كەتوارییەكانی (ئیرەجی ئازەرین) لەتەكیاندا كرد، لێرەا ناچمە نێو قوڵایی ئەو بابەتە، چونكە لە [یاداوەریی و ئەزموونەكانی ڕۆژانی چەپایەتیم]دا فراوانتر لەو بارەوە ڕوونكردنەوە دەدەم.\nپاش داخستنی بنكەی ڕەوتی كۆمونیست و پووچەڵبوونەوەی بڕیاری ڕەوكردنی ھەموو ئەندامانی ئەو ڕێكخراوە بۆ ھەندەران، بۆنە و ساڵیادەكانی ٨ و ١٨ی ئازار و یەكی ئایار و ….تد بوونە سەكۆیەك بۆ پاگەندەی ڕێكخراوەیی و ئایدیۆلۆجی. پاش شكستی بزاڤی شورایی و داخستنی بنكەكانی ڕەوتی كۆمونیست، یادی ١٨ی ئازار دووەمین مەراسیم بوو، كە چەپی دەھێنایەوە ڼێو مەیدان و بە كۆمەڵگەی دەناساندەوە. بۆ من یادی (كۆمونەی پاریس)، شتێكی تازە و نائاشنا نەبوو، ھەموو ساڵێك لەتەك ڕادیۆ كۆمەڵە و لە ڕێی بەرنامە تایبەتەكانی لەو ڕۆژەدا، ئاشنای بەسەرھات و ڕووداوەكان و ئەدەبیاتی ئەو ساڵیادەبووم، ئەوەی كە بۆ من نوێ بوو، ھەم بەشداریكردنی چالاكانەی خۆم بوو لەو ساڵیادەدا و ھەم بەشدارییكردنم بوو لە یادی “بزووتنەوەی شورایی” ھەرێمی كوردستاندا، كە دەیتوانی بەجۆرێك خۆزگە و ئەفسووسەكانم بۆ بەشداریكردن لەو بزووتەنەوەدا، كەتواریی بكاتەوە. بەو بۆنەوە، حەزمدەكرد لەو ڕۆژەدا بە ھەموو بوونێكمەوە، توانا و وزەم بۆ ئەو یادە بخەمەگەڕ.\n١٨ی ئازاری ١٩٩٢ سلێمانی\nبە وەھا ئامادەییەكەوە، بەشداری یادی ١٨ی ئازار؛ ساڵیادی “ڕۆژی كۆمونە” و ساڵیادی “بزووتنەوەی شورایی” لە كوردستانم كرد. ئەو كات ئەزموونی چالاكی و ئامادەكارییمان زۆر كەم بوو، پاش مەراسیمی ٨ی ئازار؛ ڕۆژی جیھانی ژنان، ئەوە دووەمین مەراسیم بوو، كە ئامادەكاریمان بۆ دەكرد، دابەشكار و جیاكردنەوەی دەستەكانی ئامادەكاریی لەئارادانەبوو، ھەندێكمان خەریكی پاگەندە و ئامادەكردن و زیادكردن و بڵاوكردنەوەی پلاكارت و بانگھێشتكردنی جەماوەر بوون، ھەندێكی دیكەش خەریكی ئامادەكردنی شانۆیی و سروود بوون و ئەوانی دیكە وەك پیشەی ھەمیشەیی ڕێكخراوەی ڕامیاریی خەریكی خۆئامادەكردن بوون بۆ وتاردان.\nمن ھەم لە گروپی سروودوتندا ھەبووم و ھەم لەبەر نەخۆشبوونی ھاوڕێیەك لە پرۆڤەی شانۆییەكەدا بەشداربووم. ھەروەھا پێش ئامادەكاریی مەراسیمەكە، سەرنووسەری یەكێك لە گۆڤارەكانی ئەو دەمە، داوای وەرگێڕانی شانۆنامەی [ “نە بۆ دەنگدان / نا بۆ ڕیفراندۆم”، نووسینی بێرتۆڵد برێشت]ی لە زمانی فاسییەوە، لێكردم و منیش پاش ماندووبوونێكی زۆر و وەك یەكەمین وەرگێڕانی دەقی فارسی، تەواومكرد، بەڵام بەداخەوە، ھەرچەندە دواتر بەناوی خۆیانەوە بڵاویانكردەوە، بە منیان گوت “وەرگێڕانەكەت چاك نییە”. ئەگەر بە باشی لەبیرممابێت، وابزانم ھەر ئەو دەقە شانۆییە بوو، كە تیپە شانۆیییەكە [بەداخەوە دڵنیانیم، كە ئایا تێپی شانۆی ئایار بوو یا تیپی شانۆی نینا] بۆ یادی ١٨ی ئازار پرۆڤەی دەكرد.\nبەڵێ ئەو ڕۆژە بۆ من، ھاتنەدی خەونێكی دێرین بوو، كە لە سەرزەمینی ڕاپەڕینی ٧ی ئازاری ١٩٩١دا لەو ڕۆژەدا دوا پەیام و سروودی كۆمونارەكانی پاریس بە گوێی ھاوچینەكانمدا بچرپێنین و لە یادی “بزووتنەوەی شورایی كوردستان”دا ئەو دەنگانە بێننەوە سەرشانۆ. ڕۆژێك، كە ھەرگیز وێنە و یاداوەرییەكانی چۆنیەتی كاركردن و لەخۆبردوویی ئەو ڕۆژانەی ھاوڕێیان و نادەربەستی و وێناكردنی ناكەتوارییانەی ئەم ڕۆژانەم بەیەكەوە بۆ كۆناكرێنەوە. وێڕای یاداوەرییە خۆشەكانی ئەو ڕۆژە، دەنگبڕان و برینداربوونی دەنگەژیـم لە كاتی وتنی سروودی “ھاوڕێیانی گیانبەختكروو ؛ بەڕێزە گیانبازیتان “، كە بەھۆی زاڵنەبوونی ھاوڕێكانی تەنیشتمەوە بەسەر ھۆنراوە و ئاوازەكەیدا، ناچاربووم، بۆ پڕكردنەوە و بەرزكردنەوەی دەنگی ئەوان، من فرەتر دەنگھەڵبڕم، ئەمە بووە ھۆی تێكچوونی دەنگەژێم بۆ ھەمیشە.\nبەڵێ ئەو ڕۆژە دڵخۆشی و ورەبەرزیی و بوژانەوە باڵی بەسەر گشت ئەو ھاوڕێیانەدا وەك یەك جەستە و یەك دەنگ و یەكخواست كێشابوو، ئەوانەی كە ئەمڕۆ وەرەمی پارتایەتی سەراپایانی تەنیوە و كردوونی بە ھەزار و یەك پارچەوە و ھەر چەند كەسێكیان لە بەرامبەركێی دەسەڵات و ناوبانگخوازانەدا، پارت و ڕێكخراو و گروپێكیان قوتكردووەتەوە و كەس ئامادەی گوێگرتن لە كەسی دیكە نییە و ھەر كەسە خەریكی دەبەنگنیشاندانی بەرامبەرەكەیەتی، كە لە ڕاستیدا ئەگەر دەبەنگییەك لە ئارادابێت، ئەوا تەنیا ئەو سكتاریزم و دەسەڵاتخوازییە پارتییەیە، كە باڵی بەسەر ھۆش و بیركردنەوەی زۆربەیاندا كێشاوە و ھاوڕێیانی دوێنێی كردووەتە دوژمنی سەرسەختی ئەمڕۆی یەكدی.\nڕۆژگارێك كە كۆمونیستخوازەكان، پارتی پۆڵایینیان نەبوو و بەسەر كۆمەلێك ڕێكخراو و دەستە و كۆڕ و كۆمەڵی جیاوازدا دابەشبووبوون، ھەمووان لە بەرەیەكەدا وەك بۆچوونە جیاوازەكانی ئاوەزێك و بوونێك (جەستەیەك/ كەسێك) دەردەكەوتن، بەڵام ئەمڕۆكە پاش ئەوەی كە بە فەرمانی سەرووی خۆیان لە پارتێكدا توانەوە، بوونە خاوەنی دەرزەنێك پارتی لەیەكچوو بەڵام تینووی خوێنی یەكدی. كاتێك وێنەكانی پاش تەواوبوونی مەراسیمی ١٨ی ئازاری ١٩٩٢ دەھێنمەوە پێشچاوم، كە ھەمووان سەرەڕای جیاوازیی بۆچوون و تێڕامانیان، بەڵام لە كەشێكی ھاوڕێیانە و زانیارییخوازانەوە خەریكی مشتومڕبوون، بەداخەوە ناتوانم بۆ ھیچ كەسێكی بسەلمێنم، ئەو كەسانەی كە لەوێدا بوون، ھەر ئەوانەن، كە ئەمڕۆ لە كایەی پارت و لیدەرچیەتی و ھەڵپەی پلەوپایە و ناوبانگدا تا بینەقاقا نوقمی كولتوور و بیركردنەوەی بۆرجوازییانە بوون و لەبری ڕەتكردنەوەی سەروەریی بۆرجوازی كورد، گلەیی لێدەكەن و خەریكی ئامۆژگارییكردنینی، كە چۆن سەرۆكی باش و میرایەتی باش و پارتی باش و پارێزەری دێمۆكراسی پارلەمانی و سەروەریی یاساكەیان بن!\n١٨ی ئازاری ١٩٩٣ ھەولێر\nلە ھەولێر بەپێچەوانەی سلێمانییەوە، وەك پێشینەی مەراسیمەكانی پێشووتر، بەر لە مانگێك كەوتینەخۆ و بانگەوازمان بۆ كۆبوونەوەی گشتی گشت چالاكان و بەشداری و پێكھێنانی كۆمیتەی مەراسیمی ١٨ی ئازاری ١٩٩٣ی ھەولێر كرد، وەك ھەموو جارێك ھاوڕێیانی ڕێكخراوە ڕامیارییەكانی دیكە (ڕەوتی كۆمونیست و یەكێتی خەباتی كۆمونیزمی كرێكاری و سەرنجی كرێكار) و ڕێكخراوە جەماوەرییەكانی وەك ھاوڕێیانی یەكێتی بێكاران و كۆمەڵەی ئاوارەكان و ھاوڕێیانی كانونی ھونەر و ئەدەبیاتی شەبەنگ و دەستە و كۆڕ و كۆمەڵەكانی دیكە و تاكە سۆشیالیست و نزیكەكانی ئەو ڕێكخراو و كۆڕ و كۆمەڵانە، لە كۆبوونەوەی یەكەمدا بەشدارییانكرد، لە ھاوڕێیانی بەشدار [ ئیسماعیل (ئازاد ئاڕمان)، جەمال چاوشین، عەبدولراحمان مەولوود، گۆران عەبدوڵڵا، شاپوور عەبدولقادر، قابیل، ئەحمەد پاشا، دلێر، ئارام عەلی، جەعفەر عەلی، ناڵە حەسەن، ھیوا، بەختیار، بەخیتیار (كرێكاری كارەبا)، سۆران كەریم، ھیوا كەریم، رێبوار میدحەت، مامە كەریم، كاوە حەسەن، من و كۆمەڵێكی دیكە ھاوڕێ] بەداخەوە تەنیا ناوی ئەمانەم لەبیرماوە. لەم كۆبوونەوەدا بەپێی ئامادەیی و خۆبەخشیی كەسەكان دابەشكار كرا و لێژنەكانی ئەنجامدانی كارەكان پێكھێنران و ڕۆژی كۆبوونەوەی سەرپەرشتیكارانی لێژنەكان دیاریكران و ھەر لێژنەش سەرخەتی كارەكانی خۆی دەستنیشانكردن.\nئەگەر بەھەڵەدانەچووبم، ئەو دانیشتنەمان لە بنكەی كانوونی ھونەر و ئەدەبیاتی شەبەنگ واتە شوێنی پڕڤەی تیپی شانۆی مژدە یا لە بنكەی یەكێتی بێكاران، ئەنجامدا. وەك جارەكانی دیكە، من كەوتمەوە لێژنەی ھونەری و لێژنەی پاگەندە و بڵاوكردنەوەی پلاكارت و ڕاگەیاندن، ھەروەھا وەك نوێنەری لێژنەی خۆجێی ڕێكخراوی ڕەوتی كۆمونیست، لەبەرئەوەی ڕێكخراوەكەی ئێمە بەشی ئاشكرای ھەبوو، گرتن و مۆڵەتوەرگرتنی ھۆڵ بۆ مەراسیمەكە بە ئێمە سپێردرا و منیش ئەو داواكارییەی كۆمیتەی مەراسیمەكەم بە نوێنەری بەشی ئاشكراوی ڕێكخراوەكەمان لە ھەولێر گەیاند و ئەویش لەوە دڵنیای كردمەوە، كە بێخەم بم و ئەوە كاری ئەوە و زوو ئەنجامیدەكات و نامەی مۆركراو بۆ وەرگرتنی مۆڵەتی دەزگەی ئاساییش، ئامادەدەكات و بەخۆی جێبەجێیدەكات.\nھەرچەندە ناكۆكی بیركردنەوە و بۆچوون و شێوازی كار و ھەڵسوكەوتمان لەتەك ڕێكخراوەكانی دیكەدا، جیاواز بوو و سووكە گومانێكم لەوە ھەبوو، كە كارەكە ئەنجامنەدات، بەڵام لەولاشەوە بڕوام بەخۆم دەھێڼا، بە خۆمم دەگوت “بڕواناكەم تا ئەو ڕادەیە كار و پرسە گشتییەكان و كارە ھاوبەشەكان بكاتە قوربانی ناكۆكی كەسیی و بۆچوونی كەسیی”.\nئێمە ئەندامانی لێژنەكان، ڕۆژ بە ڕۆژ كارەكانمان ئەنجامدان و ھاوڕێ ئازاد ئاڕمان ئۆتۆمەبێلەكەی خستبووە پێناو ئەنجامدانی كارەكانمان و بەخۆیشی ھاریكارمان بوو. لەو ڕۆژانەدا نزیكایەتی و ھاوڕێیەتییەكی وەھا باڵی بەسەر پەیوەندی ھەندێكماندا كێشابوو، كە بۆ كەسانی دەرەوەی ئەو سێ ڕێكخراوە، ئاساننەبوو، بزانێت كێ لە كام ڕێكخراوەدا ئەندامە و جیاوازیی ڕێكخراوەییمان چییە. بەتایبەت نێوان ئێمە ھاوڕێیانی (حەوزەی شققە) لەتەك ھاوڕێیانی یەكێتی خەباتی كۆمونیزمی كرێكاری (ئارام عەلی)، سەرنجی كرێكار (جەعفەر عەلی و بەختیاری كرێكاری كارەبا) و ھاوڕێیان ئازاد ئاڕمان و جەمال چاوشین و ھاوڕێیانی گیانبەختكردوو شاپوور و قابیل و كۆمەلێك خوێندكاری زانكۆ، ھێندە گەرموگوڕ بوو، وەك خێزانێكی گەورەمان لھاتبوو. پەرتووكفرۆشییەكەی ئێمە سەرەتا بەرامبەر ئاساییش و بەردەم قەڵا و دواتر بەرامبەر سینەما كریستاڵ، بووبووە بنكەی كۆبوونەوەی گشت چەپەكان و یەكدی بینینیان.\nڕۆژی ١٨ی ئازار، كاتێك كە بە ئۆتۆمەبێلەكەی ھاوڕێ (ئازاد ئاڕمان)، كەرەستەكانی مەراسیمەكەمان بردنە ھۆڵی ڕۆشنبیریی جەماوەر، لەوێ پاسەوانی ھۆڵەكە پێیگوتین، ئێمە ئاگادارنەكراوین و بەبێ مۆڵەتی ئاساییش بۆتان نییە مەراسیم بكەن. قسەیەكی ئاوا وەك فیشەكێك بوو، بە ھەموومانەوە نرا، ئەم، لەوی دەپرسی و ئەو، لەمی دەپرسی “چۆن مۆڵەت وەرنەگیراوە” و ” ئەو دەیگوت، مەگەر ئێمە یەكەمجارمانە مەراسیم بكەین، بۆ شتی وانەبووە” و ھەمووشیان ڕووی دەمیان لە من دەكردەوە ” مەگەر بڕیار نەبوو، تۆ ئەو كارە ئەنجامبدەیت”. منیش ھەرچەند لە كۆبوونەوە ھەفتانەییەكانی پێشووی مەراسیمەكەدا لەوە ئاگادارم كردبوونەوە، كە لیپرسراوەكەمان بەڵێنی داوە بەخۆی ئەو كارە ئەنجامبدات و بە منی گوتووە “پێویستناكات، تۆ خەیاڵی خۆت بەوەوە خەریكبكەیت و من ئەو كارە ئەنجامدەدەم”. دیسانەوە درامەوە بەر ڕێژنەی پرسیار “مەگەر ئێوە لە لێژنەی خۆجێی ھەولێر و بەشی ئاشكرای ڕێكخراوەكەتاندا پێكەوە كارناكەن و چۆن لە كارەكانی یەكدی ئاگادارنین؟” دیسانەوە ناچاربووم بڵیم ھاوڕێیان، بەداخەوە من ماڵی ئەو ھاوڕێیە نازانم لەبەرئەوەی تا ئێستاكە بۆ ئێمە ئاشكرا نییە، ھەرچندە بەخۆی لێپرسراوی بەشی ئاشكرای ڕێكخراوەكەكانە!\nپاش ماوەیەك چاوەرێ ماینەوە، دواجار ناچاربووین، [ئەگەر بەباشی لەبیرممابێت] ھاوڕێیەك لەتەك ھاوڕێ ئازاد ئاڕمان بە ئۆتۆمەبێلكەكەی چوون بۆ ماڵی لێپرسراو و لەوێوە چووبوونە ئاساییش و ھاتنەوە و لێپرسراو و مۆڵەتەكەیان لەتەك خۆیان ھێنا. لەم ساتەدا كە ئەوان ھاتنەوە، نزیكەی ٢٠ خولەكی بۆ ئەو كاتەی، كە بۆ دەستپێكی مەراسیمەكە دیاریمانكردبوو، مابوو. ھەرچۆن بوو، بە پەلەپەل، وەخۆ كەوتین و مەراسیمەكەمان بەرپاكرد. ھاوڕێی لێپرسراو بە پێكەنێكی دەستكردەووە وتی “خۆ دیتان بەبێ من ھیچتان بۆ ناكرێت”، لەو كاتەدا سەیرێكی منی كرد و ھاوڕێیانی بەشدار لە كۆمیتەكەدا لەوە تێگەییشتن، كە ھاوڕێی لێپراسراو ئامانجدارانە وەرگرتنی مۆڵەتەكەی دواخستووە و بە منیان گوت ” ئەگەر بمانزانیایە، بەرامبەر بە تۆ ناكۆكی ھەیە، ئەوا بەخۆمان داوای نامەی مۆركراوی ڕەوتمان بۆ وەرگرتنی مۆڵەتەكە لێدەكرد و تووشی ئەم دەردیسەرییە نەدەبووین”.\nبۆ من، ئەم مەراسیمە دوو ئەزموونی تێدابوو، یەكەم قسەكەی ھاوڕێ (ئـ.. ح-ك) ئەندامی بەشی ئاشكرای ڕێكخراوی ڕەوتی كۆمونیست لە سلێمانی بۆ سەلما، كە دەیگووت “ئەگەر دەتەوێت گویط لێبگرن و بە پلەیەكی بەرزتر بگەیت، پێویستە دەست بەكڵاوەكەتەوە بگریت”. منیش لەو كەسانە بووم، كە كڵاوێكم نەمابوو تا دەستیپێوەبگرم، دووەم، ئەوانەی ھەڵپەی پشت مایكرۆفۆن و بەردەم كامێرایان بوو، بە ھەموو شێوەیەك دەیانویست چتبوونی خۆیان بسەلمێنن. ھەڵبەتە ئەم كارە، سەرەتای دژایەتیكردنی من بوو، لە زۆربەی چالاكییەكاندا و دواتر لە مەراسیمی یەكی ئایاری ١٩٩٣دا تاڕادەی دژایەتی و گەرپێفرۆستن و دەرپەڕاندن، ناچاریانكردم بەرەو ئاكرێ ملی ڕێگە بگرم. ھەروەھا بەرگرتن بە بەرپاكردنی مەراسیمی ڕۆژی جیھانی منداڵان كە لە ساڵی ١٩٩٣دا، پێشنیار و ئیدەی من بوو، لەلایەن لێپرسراوی بەشی ئاشكرای ڕێكخراوەكەمانەوە، كە ڕێكخستنی شارەكانی ڕەوتی كۆمونیست ڕەزامەندی لەسەر دابوو و ھەروەھا بەرگرتن بە كۆبوونەوە و خۆپیشاندانی ناڕەزایەتی بەرامبەر سووتاندنی پەتووكخانەی ڕاپەڕین لە ڕانیە، كە نزیكەی ٥٠ كەس لەسەر بانگەوازی ئێمە [ھاوڕێیانی شوقە و ھاورێ ئازاد (بژار) بەناوی لێژنەی خۆجێی ھەولێری ڕەوتی كۆمونست، بەیاننامەی سزاواركردن و بانگەوازمان بۆ كۆبوونەوەی گشت ئازادیخوازانی ھەولێر دەركردبوو و كۆبوونەوەكەمان لە گڵكەند بەرپاكرد. دواتر لە گێڕانەوەی یاداوەرییەكانمدا بەناوی [یاداوەریی و ئەزموونەكانی ڕۆژانی چەپایەتیم]، بە وردی دەچمە سەر زۆر بابەتی دیكەی شاراوەی ئەو ڕۆژانە.\nخوێنەری ھێژا، ئەمە كورتەی یاداوەرییەكانی من بوون، لەمەڕ مەراسیمی ساڵیادی كۆمونەی پاریس و بزووتنەوەی شورایی؛ ١٨ی ئازاری ١٩٩٢ و ١٩٩٣. دەكرێت زۆر لایەنی دیكەی ئەو چالاكییانە و ھەڵویستگیرییەكانی ئەودەمە، بۆ ھاورێیانێكی دیكە سەرنجڕاكێشتر بووبن و بەو ھۆیەوە لە یاداوەیی مندا تۆمار نەبووبن یا لەبیرم نەمابن، مایەی دڵخۆشییە، ئەگەر ھاوڕێیانی بەشدار و جالاكی ئەو ڕۆژانە قۆڵی لێھەڵماڵن و لەتەك ئێمەدا یاداوەرییەكانیان بەشبكەنەوە. داوایلێبوردن دەكەم، كە لە ھەندێك جێگەدا ناچاربووم، زیاتر لەسەر شتەكان بوەستم یا ڕۆشنكردنەوەی زیاتر بدەم، تاوەكو بتوانم وێنایەكی ڕۆشنتر بخەمە بەرچاوی ئەو خوێنەرە ئازیزانەی، كە لەو ساتەدا ئامادە و بەشدارنەبوون و ئاگایان لەو پرسانە نەبووە. ھەروەھا ئەو كاتیش وەك ئێستا من دژی پلەوپایەی ڕێكخراوەیی بووم و وەك سەرەتاییەك (مەبدەئێك) ڕەتمدەكردەوە و ڕەتیدەكەمەوە و ئەندامبوونم لە لێژنەی خۆجێی ڕێكخراوی ڕەوتی كۆمونیستدا، تەنیا لەبەر داواكاریی و سووربوونی ھاوڕێیانم [مامە كەریم، ڕێباز، ڕێبوار میدحەت، سۆران كەریم، ھیواكەریم، سیروان عەلی (ئەندامانی حەوزەی شوقە)] ڕازیبووم. بەداخەوە بەپێچەوانەی چاوەڕوانی ئەو ھاوڕێیانەوە، نەك ھەر ڕازیبوونی من، نەبووە ھۆی باشتركردنی پەیوەندی ئێمە لەتەك لێپرسراوی بەشی ئاشكرای ڕەوت لە ھەولێر و ڕێكخستنی نھێنی شارەكان، بەڵكو بووە ھۆكاری توندوتیژبوونەوەی دژایەتی دوو ھاوڕێی ڕێكخراوەیمان بۆ من، كە لە دەرەوەی ئاپارتمان (شققە)كەی ئێمە دەژیان.\nبۆ خوێندنەوەی یاداوەرییەكانی ٨ی ئازار؛ ڕۆژی جیھانی ژنان، كرتەلەسەر ئەم بەستەرە بكەن: www.hezheen.tk\nترجمە از: ن. تیف\n* منشی انجمن: او مسئول انجمن “پخش وسایل ارتباط جمعی” ست که از لحاظ قانونی ضامن رادیو لیبرتر است.\nStellungnahme kurdischsprachiger Anarchist*innen zur Gründung der Föderation der Anarchistischen Ära anarkistan.net/2021/01/06/ste… 2 weeks ago


Ku-Iran Briefing – Human Rights Violation by IRGC – نقض حقوق بشر توسط سپاه پاسداران خوێندكارێكی كورد پاش چوار مانگ گیران هەر لە زیندان دایە - Ku-Iran Briefing - Human Rights Violation by IRGC - نقض حقوق بشر توسط سپاه پاسداران\nكوردپا: خوێندكارێكی كوردی خەڵكی دەورووبەری شاری پاوە كە چوار مانگ لەمەوپێش دەستبەسەر كراوە هەر لە زیندان دایە و بۆ ئازاد كرانی كاتیی داوای 200 میلیۆن وەسیقەی لێدەكەن.\nبەپێی هەواڵی ئاژانسی هەواڵدەریی كوردپا، مەعاز حەكیمی خوێندكاری كوردی خەڵكی گوندی “شەڕەكان”ی سەر بە بەخشی نەوسوود لە شاری پاوە كە رێكەوتی 25ی گەلاوێژ لەلایەن هێزە ئەمنیتییەكانەوە لە شارای تاران دەستبەسەر كراوە، هەتا ئێستا لە زیندانی دیزڵ ئابادی کرماشان راگیراوە و دەزگای قەزایی حكوومەت بۆ ئازاد كرانی كاتیی داوای 200 میلیۆن تمەن وەسیقەی لێدەكەن.\nمەعاز حەكیمی خوێندكاری كارناسیی باڵای رشتەی ئیلاهیاتی زانكۆی مەزهەبە ئیسلامییەكانی تارانە.\nسەرچاوەیەكی ئاگادار لە رەوشی ناوبراو پێشتر بە هەواڵنێری كوردپای راگەیاندبوو كە كۆتاییەكانی مانگی رەزبەری ئەمساڵ مەعاز حەكیمی لە گرتنگەی تارانەوە بۆ زیندانی “دیزڵ ئاباد”ی كرماشان راگوێزرا، بەڵام وێڕای بەدواداچوونی بنەماڵەكەی, ناوەندە ئەمنیەتی و قەزاییەكان هیچ هەواڵێان لەمەڕ چەارەرنووسی پێنەدابوون.\nئەو خوێندكارە كوردە لە كۆبوونەوە دینی و مشتومڕە ئایینییەكاندا بەشداریی كردووە و گومانی ئەوە دەكرێت هۆی دەستبەسەر كرانی هەر لەم پێوەندییەدا بێت.\nبەرپرسانی زیندانی ئەهواز رێگری لە چارەسەریی نەخۆشی ٢ زیندانی سیاسیی عەرەب دەکەن دەست ئاوڵایی پەروەردە و بارهێنای کرماشان بۆ دەفتەری نوێنەری "وەلی فەقێ"


لە ماوەی دوو ساڵ 90 دەفتەری بەخشیووە | دەزگاى زارى کرمانجى\nلە ماوەی دوو ساڵ 90 دەفتەری بەخشیووە\nنەهرۆ مەحمود رواندزی یەکێکە لە پەرلەمانتار و سەرمایەدارەکانی شاری هەولێر، ئەو لە کاتی بانگەشەی هەڵبژاردنەکانی ساڵی 2018ـ ی پەرلەمانی عێراق یەکەم کەس بوو مووچەکەی رەتکردەوە و بڕیاریدا تەرخانی بکات بۆ کەسانی هەژار و نەخۆش و کەمدەرامەت.\nنووسینگەی پەرلەمانتار نەهرۆ رواندزی کتێبێکی لەژێر ناونیشانی “دڵۆپێک خزمەت” بڵاوکردووەتەوە لە کتێبەکەیدا سەرجەم کار و چالاکییەکانی و بەخششەکانی بە داتا و دۆکیۆمێنت ئاماژە پێکردووە، کەوا لەماوەی تەنیا دوو ساڵ نزیکی یەک ملیۆن دۆلاری بەخشیووە.\nعیسا هەورامی بەرپرسی نووسینگەی نەهرۆ رواندزی بۆ زاری کرمانجی گووتی:ئەمانە لیستی هاوکارییەکانە، لە کتێبەکەیدا ناوەڕۆکی تەواوی لیستەکە هەن..\nهاوکاری نەخۆشانی تەلاسیما و ماڵی کەمدەرامەت بۆ دوو ساڵ\n532,000,000 دیناری عێراقی\nنۆژەنکردنەوەی نەخۆشخانەی خەلیفان لە رێگەی دەزگای خێرخوازی بارزانی\n120,000,000 دیناری عێراقی\nکڕینی خۆراک لە رێگەی دەزگای خێرخوازی بارزانی بۆ ناحیەی خەلیفان لە کەرەنتینە\n13,125,000 دیناری عێراقی\nکڕینی مینی پاس لە رێگەی دەزگای خێرخوازی بارزانی بۆ رێکخراوی تالاسیما\n32,524,000 دیناری عێراقی\nدابەشکردنی ساردکەرەوە و تەلەفزیۆن و جل شۆر بۆ 200 ماڵی کەمدەرامەت لە ژێرچاودێری لقی 10\n64,300,000 دیناری عێراقی\nکڕینی 2000 سەبەتەی خۆراک بۆ هاووڵاتیانی کەمدەرامەت لە کاتی کەرەنتینە\n27,500,000 دیناری عێراقی\nیارمەتی نەخۆشان لەنێو هەرێمی کوردستان و ناردنیان بۆ دەرەوەی وڵات\n68,000,000 دیناری عێراقی\nهاوکاری قوتابیانی کەمدەرامەت بۆ تەواوکردنی کۆلێژ و خوێندن\n16,500,000 دیناری عێراقی\nپێداویستی قوتابیانی قۆناغی بنەڕەتی لە پەروەردەکانی شەقڵاوە و سۆران و مێرگەسۆر و رواندز و چۆمان\nبەخشینی لاپتۆپ بە قوتابیانی قۆناغی بنەڕەتی و ئامادەیی سنوری پەروەردەی رواندز\n11,300,000 دیناری عێراقی\nبەخشینی لاپتۆپ بە قوتابیانی قۆناغی 12 ئامادەیی لە سنوری پەروەردەکانی سۆران، رواندز، مێرگەسۆر، چۆمان\n19,500,000 دیناری عێراقی\nکڕینی رووناککەرەوە لەسەر داوای بەڕێوەبەرایەتی کارەبای دیانا بۆ چەند کۆڵانێکی ناو دیانا\n8,400,000 دیناری عێراقی\nهاوکاری یانەکانی سۆران، رواندز، چۆمان و ئافرەتانی هەولێر\n60,000,000 دیناری عێراقی\nهاوکاری پڕۆژەی ملیۆنێک دار بەڕوو لە تەواوی کوردستان\n2,000,000 دیناری عێراقی\nهاوکاری پایسکیلسوارانی رواندز\n1,200,000 دیناری عێراقی\nکڕینی 2000 سەبەتەی خۆراک لە بەغدا بۆ گەڕەکەکانی مەعامل و کەرخ\n24,000,000 دیناری عێراقی\nهاوکاریکردنی بریندارانی باشوری عێراق لە رێگەی لقی 5\n6,000,000 دیناری عێراقی\nهاوکاری یەکێتی کینک بۆکسێنی عێراق بۆ ئەنجامدانی پاڵەوانیەتی 7 رۆژە لە هەولێر\n7,500,000 دیناری عێراقی\nهاوکاری بۆ چارەسەری کێشەی کۆمەڵایەتی لە سنوری رواندز\n1,800,000 دیناری عێراقی\nهاوکاری نۆژەنکردنەوەی چەند خانووی ماڵە کەمدەرامەتان لە سۆران و رواندز\n31,500,000 دیناری عێراقی\nهاوکاری پارێزەرانی سۆران لەسەر داوای لقی 10\nکڕینی کامێرای چاودێری لەسەر داوای بەڕێوەبەرایەتی ئاسایشی رواندز\n3,750,000 دیناری عێراقی\nنۆژەنکردنەوەی هۆڵی لاوانی چۆمان لەسەر داوای لاوان\n2,550,000 دیناری عێراقی\nنۆژەنکردنەوەی چەندان قوتابخانە و قوتابخانەیەکی تورکمانی لە رێگەی لقی هەولێری مانگی سور\nکۆی گشتی هاوکارییەکانی؛\n1,098,149,000 دیناری عێراقی\nملیارێک و نەوەد و هەشت ملیۆن و سەد و چل و نۆ هەزار دینار


جووتسایدی وارماوە-دەربەندیخان لە ئایندەیەکی نزیک دەکەوێتە خزمەت هاووڵاتیان\nهەولێر، هەرێمی کوردستان، عێراق (GOV.KRD)- له چوارچێوه‌ی كاره‌كانی كابینه‌ی نۆیه‌می حكومه‌تی هه‌رێمی كوردستان و گرنگیدانی به ڕێگاوبانه‌كان، ئێستا پڕۆژە‌ی دروستكردنی سایدی دووه‌می (وارماوه ـ ده‌ربه‌ندیخان) كاری تێدا ده‌كرێت، بۆ ئه‌وه‌ی به زووترین كات بكه‌وێته خزمه‌تی هاووڵاتیان.\nحه‌سه‌ن قادر عه‌زه، سه‌رپه‌رشتیاری پڕۆژە‌كه تایبه‌ت به فه‌رمانگه‌ی میدیا و زانیاری، باسی لە چۆنیه‌تی به‌ڕێوه‌چوونی قۆناغه‌كانی پڕۆژە‌کە كرد و رایگەیاند:''پڕۆژەکە له لایه‌ن كۆمپانیای "پوورنام"ـی ئێرانی و "قه‌ڵا"ی خۆماڵی جێبه‌جێ ده‌كرێت. درێژی ڕێگاکه ٢٦ كیلۆمه‌تره و له دوو قۆناخ پێكدێت. له ڕێكه‌وتی ٢٠١٨/٩/١٠ەوە ده‌ست به دروستكردنی ڕێگاکه كراوە، به‌ڵام به هۆی كێشه‌ی پاره و هه‌ڵه‌ی دیزاین، ماوه‌یه‌ك دواكه‌وت و دواتر له ڕێكه‌وتی ٢٠٢١/٥/٢٣ى زایینی كار کردن تێیدا دەستی پێکردەوە.\nـ ٤٣ ملیار دیناری بۆ ته‌رخان كراوه:\nدروستكردنی ڕێگا‌ی وارماوه ـ ده‌ربه‌ندیخان، به دوو قۆناغ و بە گوژمه‌ی زیاتر له ٣٩ ملیار دینار جێبه‌جێ ده‌كرێت و دواتر له‌سه‌ر ڕە‌زامه‌ندی ئه‌نجومه‌نی وه‌زیرانی هه‌ریمی كوردستان بڕی چوار ملیار و ٤٦ ملیۆن دیناری دیكه‌ی بۆ زیاد كرا. ئێستا ٨٢%ـی كاره‌كانی قۆناغی یه‌كه‌می ڕێگاکە ته‌واو بووه كه درێژییەکەی ٢٦ كیلۆمه‌تره و ١٠ كیلۆمه‌تری به ته‌واوی ورده‌كارییه‌كانییه‌وه جێبه‌جێ كراوه.\nـ پێكهاته‌ی ڕێگا‌ی وارماوه ـ ده‌ربه‌ندیخان:\nسه‌باره‌ت به ورده‌كاری ئه‌م پڕۆژە‌یه له ڕووی پێكهاته‌كه‌یه‌وه، حه‌سه‌ن قادر عه‌زه سه‌رپه‌رشتیاری پڕۆژەکە زیاتر به‌م شێوه‌یه بۆ فه‌رمانگه‌ی میدیا و زانیاری دوا و گوتی، ئه‌م ڕێگایه جیا له‌وه‌ی ده‌كرێته جووتساید، هاوكات ڕێگا كۆنه‌كه‌ش به درێژی حەوت كیلۆمه‌تر نۆژە‌ن ده‌كرێته‌وه كه ئێستا ته‌نیا ئاوباره‌كانی دروستكراوه و درێژی هه‌ر یه‌كێكیان نزیکەی سێ كیلۆمه‌تر ده‌بێت.\nئه‌م ڕێگایه به شێوه‌یه‌كی ستاندارد و مۆدێرن دروست ده‌كرێت، كه سێ چین قیڕ و هه‌ر چینێكیش هەشت سانتیمەتر باینده‌ر و چوار سانتیمەتر ڕووكه‌ش پێکدێت له‌گه‌ڵ تێكه‌ڵه‌یەکى ٧٥ سانتیمەترى، بە گشتیش بۆ ئه‌م قۆناغه بڕی ٦٠٠ مه‌تر دووجا قیڕی پێویسته. لەم ڕێگەیە تا ئێستا ٣ ملیۆن چوارگۆشەى گڵ و شاخی بۆ بڕدراوە و سێ ئه‌نده‌رپاسیشی تێدایە كه یه‌كێكیان ده‌كه‌وێته ڕێگای قڵیجه كه ده‌بێته ڕێگای سه‌ره‌كی پارێزگای هه‌ڵه‌بجه، ئه‌وه‌ی تریان بۆ به‌ستنه‌وه‌ی ڕێگه كۆنه‌كه و گونده‌كانی ده‌وروبه‌ریه‌تی و سێیه‌میشیان ده‌كه‌وێته به‌رده‌م گوندی چناره. گرنگی ئه‌و ئه‌نده‌رپاسانەش له‌وه‌دایه كه هه‌موو گونده‌كانی ئه‌و ناوچه‌یه به یه‌كتره‌وه ده‌به‌ستێته‌وه، ئەوە جیا لە دوو یوتێرنى نێو ڕێگاکە كه بە مەبەستى دروستنەبوونى کارەسات و قەرەباڵغى ئۆتۆمبێله‌كان ته‌نها له ڕێگا‌ی ئەو دوو یوتێرنه‌وه ده‌توانن بسووڕێنەوە.\nـ ڕێگای گه‌شتیاران ئاسان و ڕووداو كه‌م ده‌كاته‌وه:\nته‌واوبوونی قۆناغه‌كانی ئه‌م ڕێگایه، ده‌بێته هۆی سوودگەیاندن بە هاووڵاتیان و شۆفێران و خه‌ڵكی ناوچه‌كه به گشتی، چونکە هاتووچۆیه‌كی زۆری له‌سه‌ره، چ ئه‌وانه‌ی وه‌كو گه‌شتیار له ڕێگا‌ی سنوورەکانەوە دێنه ئه‌و ناوچه‌یه و چ هاووڵاتیانی ئاسایی كه بۆ كاری ڕۆژانه‌یان به‌و ڕێگایه‌دا هاتووچۆ ده‌كه‌ن، یان ئه‌وانه‌ی بۆ كاری بازرگانی ڕوو له‌و ناوچه‌یه ده‌كه‌ن.\nبه ته‌واو بوونی ئه‌م ڕێگایه ڕووداوه‌كانی هاتووچۆش زۆر كه‌م ده‌بنه‌وه له‌به‌ر ئه‌وه‌ی ئێستا ئه‌و ڕێگایه‌ی خه‌ڵك هاتووچۆی پێدا ده‌كات، قه‌ره‌باڵغه و كواڵێتی ڕێگاكه‌ش وه‌ك پێویست نییه. هه‌روه‌ها له‌گه‌ڵ ئه‌م ڕێگایه‌دا ڕێگایه‌كی جێگره‌وه به شێوه‌ی تونێڵ له ڕێگای سه‌رشاخه‌وه به درێژی ٦ كیلۆمه‌تر ته‌واو بووه، كه ئه‌وه‌ش جۆرێكه له ئاسانكاری. یه‌كێكی دیکە له گرنگییه‌كانی ئه‌و ڕێگایه ئه‌وه‌یه كه خه‌ڵكی ناوچەکە کە زۆربەیان خه‌ریكی كاری ئاژە‌ڵداری و كشتوكاڵین ئاسانتر له جاران ده‌توانن به‌روبوومه‌كانیان بگوازنه‌وه، چونكه ڕەچاوی هه‌موو ئه‌مانه كراوه له دروستكردنی ڕێگاکەدا. هه‌روه‌ها ڕێگای زه‌ڕایه‌ن ـ ده‌ربه‌ندیخان له ٤٠ خوله‌كه‌وه بۆ ١٥ خوله‌ك كه‌م ده‌كاته‌وه و ئه‌مه‌ش به گوێره‌ی لێكدانه‌وه‌كان ڕۆژانه ١٥٠٠٠ لیتر به‌نزین بۆ هاووڵاتیان ده‌گه‌ڕێنێته‌وه و كاریگه‌ریشی بۆ سه‌ر ژینگه‌ی ناوچه‌كه ده‌بێت، هه‌روه‌ها له‌به‌ر ئه‌وه‌ی ڕۆژانه به به‌رده‌وامی ١٣٠٠ تا ١٥٠٠ بارهه‌ڵگر و نزیكه‌ی ٣٥٠٠ ئۆتۆمبێلی بچووك به‌م ڕێگایه‌دا هاتووچۆ ده‌كه‌ن، بۆیه سوودمه‌ندی یه‌كه‌م له ته‌واوبوونی ئه‌م پڕۆژە‌یه شۆفێرانن.\nئێستا ڕۆژانه ١٠٠ بۆ ١٥٠ كه‌س كار له‌و پڕۆژە‌یه‌دا ده‌كه‌ن كه ٦٠%ـیان خه‌ڵكی هه‌رێمی كوردستان و ناوچه‌كه‌ن، ئه‌مه جگه له ٢٥ بۆ ٣٠ ئامێری جۆراوجۆر. له لایه‌كی دیکەوە ئه‌وه‌ی په‌یوه‌ندی به‌و زه‌ویانه‌وه هه‌یه كه به‌ر ڕێگاكه ده‌كه‌ون، بابه‌تی ڕووپێوی ڕێگاكه ته‌واو بووه و ته‌نها قه‌ره‌بووكردنه‌وه و خه‌مڵاندن گرفتی تێدایه كه ئه‌ویش بڕیارە له داهاتوودا چاره‌سه‌ر بكرێت.\nئەمەش لینکى ڤیدیۆکەیە:\nدووسایدی وارماوە - دەربەندیخان، پڕۆژەیەکی ستراتیژیی حکومەتی هەرێمی کوردستان - YouTube\nکار و چالاکییەکان , هەواڵەکان , بڵاوکراوە رۆژنامەوانییەکان , پڕۆژە خزمەتگوزارییەکان


رێگاي ئێوه ئابوري » سیستمی دوو ئیدارەیی کوردستان لاواز دەکات\nناکۆکی سیاسی، هیزی چەکداری جیاواز و دوو دەسەڵات کە لە ژێر چاودێری دوو پارتدان، بەکردەوە ئاسەوارێک لە دەوڵەتی یەکگرتووی کوردی ناهێڵێتەوە.\nئەمریکا دوای شەڕی کەنداو لەساڵی 1991 هێڵی دژفڕین 36 پێلی لە باکووری ئێراق راگەیاند و پارلمانێکیان بۆ دانرا تا بتوانن لە ئایندەدا لەبەرژەوەندی خۆیان کەڵکی لێوەربگرن. لەساڵی 1991 تا 2003 کە سەدام رووخا بە شێوازی نافەرمی و لە رووخانی سەدام تا ئێستا بە فەرمی جۆرێک دەسەڵاتی فیدراڵی لە کوردستان هەیە. بەڵام دوو پارتی خێڵەکی و هۆزی پارتی و یەکێتی لەنێوان خۆیاندا دابەشیان کردووە و هەموو پۆستەکان و دەسەڵاتیان بۆ خۆیان بردووە. سەرچاوە ئابووریەکانیش تاڵان دەکەن. ئەم دوو پارتە هەررۆژ بۆ دابەشکردنی بەرژەوەندیەکانی خۆیان و تەنانەت ناوچەکوردنشینەکانی ژێر چاودێری دەوڵەتی ناوەندی کۆدەبنەوە و کە باسی سە رەکی لادانی ناکۆکییەکانە. ئەم ناکۆکییانە تەواو نابن تا خەڵک نەفەسێکی ئاسوودە هەڵبمژێت.\nلەدرێژەی ئەم ناکۆکیانەدا وەفدێک لە نووسینگەی سیاسی پارتی لەگەڵ وەفدێک لە یەکێتی لە هەولێر کۆبوونەوە تا لەبارەی لیستی هاوبەش بۆ هەڵبژاردنی ناوچە کوردنشینەکانی دەرەوەی دەسەڵاتی هەرێم بگەنە رێککەوتن. ئەم کۆبوونەوە دەبوا لیستێکی هاوبەش لەهەموو پارتە کوردیەکان پێکدەهات. بەڵام راگەیاندنەکانی سەر بە ئەو دوو پارتە راشکاوانە باسی ناکۆکییەکانیان دەکەن و دەیسەلمێنن کە دەسەڵاتی هەرێم رواڵەتییە و هەر پارتێک بەدوای بەرژەوەندی خۆیەوەیە. بۆیە خەڵک ئارەزووی سەردەمی سەدامیان هەیە.\nهەر یەک لەم دوو پارتە بۆ خۆی هێزی چەکداری جیاوازی هەیە و نووسینگەی سیاسی ئەم پارتانەش خەرێکی ناکۆکی ناوخۆییەوە تەنانەت توانای بەرەنگاربوونەوەی لەگەل پەکەکە و بوردمانی سوپای تورکیا نییە.\nعەلی حەمە ساڵح سەرۆکی گرووپی گۆڕان لە پارلمانی کوردستان وتی: هێزە چەکدارەکان و ئاسایش پێویستیان بە گۆڕانی بنەڕەتییە. ئەم هێزانە دەبیت سەرلەنوێ رێکبخرێنەوە و یاسای نوێیان بۆ دابنرێت. %48 مووچەی فەرمانبەرانی کوردستان بە هێزە چەکدارەکان دەدرێت لەکاتێکدا کە ئەمانە لە خزمەتی خەڵکدا نیین. هێزەکانی پێشمەرگە یەکگرتوو نین و وەک ملیشیان کە وەفادارن بە پارتەکەیانەوە بۆیە بە جێگای بوونی فەرماندەی بێ لایەن لە هەردو پارتی واتە یەکێتی و پارتی فەرمان وەردەگرن. زیاتر لە 60 هەزار پارێزوان لە هەرێمی کوردستان هەن زۆربەیان بۆ کەسایەتییە ئاینی و هەندێکیشیان بۆ کەسانێک کە هیچ پۆستێکیان لە دەسەڵاتدا نییە. هەندێک لەبەرپرسانی هەرێم 500 پارێزوانیان هەیە. بەڵام سەرەڕای بودجە و ژمارە، دابین کردنی ئاسایشی کێڵگە نەوتییەکان دەاوتە کەرتی تایبەت.\nبرچسب ها : ئیدارە , پارتی , پێشمه‌رگه , رێککەوتن , ناکۆکی , هەرێمی کوردستان , یەکێتی


لە 20ی مانگی نیسانی رابردوو بۆ یەكەمین جار لە مێژوودا نرخی نەوتی خاوی ئەمریكی بۆ خوار سفر دۆلار دابەزی ئەوەش وەبەرهێنەرانی بواری نەوتی تووشی شۆك كرد وبەدیار شاشەی تیڤیەكانەوە دانیشتبوون و بەلای وەبەرهێنەرانی نەوتەوە ئەو رۆژە هەرگیز لەبیرناكرێت\nلە ئێستادا ئەگەری ئەوە هەیە لەماوەی 3 هەفتەی داهاتوودا جارێكی دیكە هەمان دراما دووبارە بێتەوە هەمان ئەو فاكتەرانی كە پێشتر بو بەهۆی دابەزینی نرخی نەوت لەمانگی رابردوودا بوونی ماوەو بگرە بەهێزتریشە\nقەیرانی عەمبباركردنی نەوت ... چۆن بەم دۆخە گەیشت؟\nلەسەرەتای ساڵی 2020 پێشبینی دەكرا خواستی جیهان بۆ نەوت گەشە بكات كە لەو كاتەدا بە سەقامگیری رۆژانە 100 ملیۆن بەرمیل عەمباردەكرا بەڵام لەم ساڵەدا بەهۆی پەتای كۆرۆناوە لەچاو ترووكانەیەكدا زیاتر لە 35% داواكاریەكان وون بوون ونەما ئەوەش پیشە سازی نەوتی جیهانی تووشی جەڵتەی مێشك كرد.\nئەوەشی قوڕەكەی خەستتركردەوە رووسیا لەسەرەتای مانگی ئازاری رابردوو رێككەوتنەكەی ئۆپیكی رەتكردەوە بۆ كەمكردنەوەی بەرهەم هێنانی نەوت ئەوەش بازاری نەوتی خستە نێو گێژاوی شەڕی نرخەوە كە تا 12 مانگی نیسان بەردەوام بوو بەڵام پاش ئەوەی بازاڕ پڕبوو خواستیش بەشێوەیەكی پێوانەیی كەمیكرد وگەورە بەرهەم هێنەرەكانی نەوت هاواریان لێ بەرزبوەوە چونكە داخوازی كەمیكرد وسەرجەم عەمباركانی نەوت پڕبوون لەنەوت بە تانكەرەكانیشەوە\nلە ئێستادا بەرهەم هێنەران و بازرگانانی بواری نەوت دیانەوێت نەوتەكانیان لەسەر كەشتییە زەبەلاح و فارگۆنی شەمەندۆفێر لەنێو بۆری نێو ئەشكەوتەكان عەمبار بكەن تا ئەو كاتەی خواست لەسەر كرینی پەیدا دەبێتەوە بەڵام بەهۆی بارودۆخی بازاڕەوە پێدەچێت لەماوەی چەند هەفتەی داهاتوودا ئەو شوێنانەش پڕببن .\nلە ویلایەتی ئۆكلاهۆما لە ئەمریكا 77% تانكەرەكانی عەمبباركردن پڕبوە پێدەچێت تا ناوەراستی مانگی داهاتوو تەواو پڕببنەوە ،عەمبارەكانی باكووری ئەوروپا و هیندستانیش بەهەمان شێوەیە.\nلە ئەمرۆدا گەورەترین كەشتی نەوت لەبەردەم گەورەترین بەندەری جیهاندا بە 250 ملیۆن بەرمیل نەوتەوە راوەستاوە ونزیكەی 15% كەشتیەكانی گواستنەوە كراوون بە شوێنی عەمبباركردنی نەوت\nئەوە دۆخەش كرێی رۆژانەی كەشتیەكانی زۆر بەرز كردوەتەوە چونكە لە ئێستادا خواستی زۆری لەسەرە بە شێوەیەك كرێی رۆژانەی كەشتیەكان گەیشتوەتە 150 بۆ 300هەزار دۆلار لە رۆژێكدا بەگویرەی قەبارەی كەشتیەكە ئەوەش وایكردوە پێشە سازی كەشتی دەریایی پڕقازانجترین بن لەم قەیرانەدا.\nرۆژی 12ی مانگی نیسان وڵاتانی ئۆپیك + رێكەوتنێكیان كرد بۆ كەمكردنەوەی بەرهەم هێنانی نەوت نزیكەی 9.7ملیۆن بەرمیل لە رۆژێكدا كە بە گەورەترین كەمكردنەوەی بەرهەم دادەنرێت بەڵام پێناچێت كاریگەری لەسەر بازاری نەوت دروست بكات چونكە سەرباری كەمكردنەوەی بەرهەم بەڵام لە ئێستادا خستنە روو زۆرە.\nكێشەی ئێستای بازار ئەوەیە نزیكەی 40 ملیۆن بەرمیل نەوتی سعودی و 11 ملیۆن نەوتی عیراق بەرێگەوەن و بەرهەم هێنراون لە كەشتییدان\nئەوەی رێككەوتنی ئۆپیكی بێ بایەخكردوە پابەند نەبونی وڵاتانی بەرهەم هێنەرانە بەرێككەوتنەكەوە\nهاوكات بانكی " جولدمان ساكس" ئەمریكی لە راپۆرتێكیدا بڵاویكردوەتەوە پێویستە هەركات عەمببارەكان بەتەواوەتی پڕبوون دەبێت وڵاتانی بەرهەم هێنەرانی نەوت 20% یان رۆژانە 18 ملیۆن بەرمیل نەوت كەمبكەنەوە كە پێدەچێت لە سێ هەفتەی داهاتوودا عەمببارەكان پڕببن.\nبەگوێرەی داتاكان سندوقی نەوتی ئەمریكا لە ئێستادا خاوەنی 158 هەزار گرێبەستی نەوتی نایمكس ە و دەیەوێت لەنێوان 5 بۆ 8ی مانكی حوزیرانی داهاتوو لەو گرێبەستانە دەربازی ببێت ئەوەش مەترسی ئەوەی درووستكردوە جارێكی دیكە نرخی نەوتی خاوو بۆ خوار سفر دۆلار دابەزێت بازاری نەوت دووچاری قەیرانێك بكات لەوەی پێشوو خراپتر و پێش بینی دەكرێت بەر لە 19ی مانگی داهاتوو قەیرانی نرخی نەوت سەر هەڵبداتەوە.\nسەرچاوە/ ئەرقام – بلۆمبیرگ – نیویۆرك تایمز – رۆیتەرز


byDenegkan\tJuly 29, 2017\tGeneral\nریفراندۆم به‌ڵكو هۆكارێكه بۆ سه‌ربه‌خۆیی، گه‌ڕانه‌وه‌یه بۆ ئیراده‌ی میلله‌ت،  بۆ ئه‌و قۆناغه‌ی كورد زه‌رووره‌تێكی زۆر گونجاو و هاوته‌ریبه له‌گه‌ڵ هه‌موو ئه‌و ڕووداوو پێشهاته خێرایانه‌ی ناوچه‌كه و هه‌رێمی كوردستانی گرتووه‌ته‌وه. یه‌كێك له‌و هێزه سه‌ره‌كی وكاریگه‌رانه‌ی كه پێویسته سه‌رۆكایه‌تی هه‌ر نه‌ته‌وه‌یه‌ك پشتی پێببه‌ستێت، هێزی گه‌له.\nئه‌و ڕێگه‌یه‌ی كه سه‌رۆك بارزانی پێدا ڕویشتووه و ده‌ڕوات، دروسته وگوزارشت له ئامانجی پیروزی نه‌ته‌وه‌یی و نیشتیمانیمان ده‌كات كه ئه‌ویش هه‌نگاونانه به‌ره‌و سه‌ربه‌خویی كوردستان، ئه‌مڕۆكه هه‌موو تاكێكی كورد چاوه‌ڕوانی ڕاگه‌یاندنی ده‌وڵه‌تی كوردییه له باشووری كوردستان، به‌ڵام لێره‌وله‌وێ، ده‌نگێكی نه‌شاز، له ئاوازێكی دژ به خواست و ویستی خه‌ڵكی كوردستان، دژ به سه‌ربه‌خۆیی، ده‌خوێنێت،  ئه‌گه‌ر له هه‌وڵه سیاسی و دیبلوماسییه‌كانی سه‌رۆك بارزانی ورد ببینه‌وه، گشت هه‌نگاوه‌كانی به‌ره‌و ئه‌م ئاراسته‌یه نیشتیمانییه پیروزه‌ن و له هه‌وڵی به‌رده‌وامدایه بۆ ڕزكاركردنی گه‌ل و نیشتیمانه‌كه‌ی له ژێرده‌ستی و كوێلایه‌تی، توانیویه‌تی به سیاسه‌تی حه‌كیمانه‌ی خوی له سه‌ر ئاستی هه‌رێمایه‌تی و نێوده‌وڵه‌تی سه‌ركه‌وتنی گه‌وره تومار بكات و دۆزی كورد بگه‌یێنێته ئاستێكی وه‌ها كه كومه‌ڵگه‌ی نێوده‌وڵه‌تی به تایبه‌ت وڵاته زلهێزه‌كان پشتگیری داوای ڕه‌وای گه‌له‌كه‌مان بكه‌ن.\nڕیفراندۆم بۆ گه‌ییشتن به سه‌ربه‌خۆیی، مافێكی ڕه‌وایه، ئازادیش وه‌رده‌گیرێت و به‌كه‌س نابه‌خشرێت، له په‌یماننامه، یاسای مافی مرۆڤ، یاسا نێوده‌وڵه‌تی و نێوخۆییه‌كان ده‌قێكمان نه‌بینوه، تانه له ئازادی گه‌لێك بدات، هه‌ربۆیه كاتی راگه‌یاندنی ده‌وڵه‌تی كوردی هاتووه، پێویسته به شێوه‌یه‌كی ئاشتیانه له‌گه‌ڵ عێراقدا، سه‌ربه‌خۆیی به‌ده‌ست بهێنین، ڕۆژه‌كانمان به‌وه‌ی ڕۆیشت و ئه‌وه‌ی دێت هه‌ر هه‌موویان مێژووین، كورد بۆ به‌ده‌ستهێنانی سه‌ربه‌خۆیی دونیایه‌ك قوربانی داوه، شه‌هیدی داوه، ئه‌نفالكراوه، زیندان و ناره‌حه‌تی بینیوه، خه‌باتی بێ پچرانی كردووه، ده‌بێت خاڵێكیش هه‌بێت، له‌دواجاردا پێی بگات، كه ئه‌ویش سه‌ربه‌خۆیی و ڕاگه‌یاندنی ده‌وڵه‌تی كوردستانه، ئه‌مه‌یش ده‌بێته وێستگه‌ی حه‌سانه‌وه‌ی یه‌كجاره‌كی بۆ هه‌موو تاكێكی كورد و كوردستانیان.\nPrevious گه‌شته‌كه‌ی لانه بۆسه‌رمانگ… فه‌رهادئه‌حمه‌دبه‌رزنجی\nNext گەنجانی گۆڕان و کورسیەکەی عومەری سەید عەلی..! … بەیان ئیبراهیم


Home›هەواڵ›کوردستان›پارێزەرێک لە هەولێر لەسەر داواکردنی مافی خەڵک دەدرێتە دادگا\nپارێزەر گۆران دیبەگەیی\nپارێزەرێکی شاری هەولێر دەڵێت: “لە ڕابردوودا 41 یاداشتی داواکاری و نیگەرانی هاووڵاتیانی گەیاندووە بەداواکاری گشتی، کەچی پاداشتی ئەو یاداشتانە ئەوەبووە داواکاری گشتی داوێتییە دادگا”.\nبە بیانووی تەشهیرکردن بەحکومەتی هەرێم لەکەناڵێکی ڕاگەیاندن، داواکاری گشتی داوایەکی لەسەر پارێزەر گۆران دیبەگەیی تۆمارکردووە، ئەو پارێزەرەش دەڵێت: “لەماوەی ڕابردوو 41 یاداشتی داواکاری و نیگەرانی هاووڵاتیانم گەیاندووە بەداواکاری گشتی، کەچی لە پاداشتی ئەو یاداشتانە داواکاری گشتی منی داوەتە دادگا.”\nگۆران دیبەگەیی، لەکۆنگرەیەکی ڕۆژنامەنووسیدا ئەمڕۆ سێشەممە ڕایگەیاند، لەیەلان سەندیکای پارێزەران ئاگادار کرامەوە کەوا داوایەکەم لەسەر تۆمارکراوە لەلایەن دەستەی داواکاری گشتی بەماددەی 433 گوایە تەشهیرم بەحکومەتی هەرێم کردووە لەیەکێک لەبەرنامەکان، منیش ئەمڕۆ هاتووم ڕوونکردنەوەی خۆم داوەتە سەندیکای پارێزەران، دوای کۆبوونەوەکەش سەندیکا بڕیاریدا ڕۆژی پێنجشەممە بڕیار لەسەر ئەوە بدات ئایا پارێزبەندیم لەسەر هەڵدەگرن یان نا.\nوتیشی: “داواکاری گشتی پاداشتی ئەو چالاکییانەم دەداتەوە کە لەماوەی ڕابردوو 41 یاداشتی داواکاری و نیگەرانی هاووڵاتیانم گەیاندووە بەداواکاری گشتی، بەڵام کاریان لەسەر یەک یاداشت نەکردووە تاوەکو کێشەکانی خەڵک چارەسەر بکرێت، کەچی داواکاری گشتی منی داوەتە دادگا بۆ ئەوەی لێپێچینەوەم لەگەڵ بکرێت”.\nراشیگەیاند “ئەوەی لەڕابردوو وتوومە هەر بەردەوام دەبم، چونکە باروودۆخی خراپی خەڵکی هەرێمی کوردستان هی ئەوە نییە واز بێنین، داواش لەهاووڵاتیان دەکەم سەرنجیان لەسەر کێشە و بابەتە سەرەکییەکان نەڕوات کە بریتییە لە پرسی مووچە، بۆیە پێویستە حکومەت لەبڕی سیناریۆ دروستکردن بۆ لابردنی سەرنجی خەڵک بۆ ئەوەی کیشەکان چارەسەر نەکات، هاووڵاتیان دەبێت سوور بن لەسەر داواکارییەکان.\nگۆران دیبەگەیی ڕوونیشیکردەوە، بەپێی یاسا سەندیکا دەتوانێ پارێزبەندی لانەدات و بەمەش داواکەی کۆتایی دێت، بەڵام ئەگەر پارێزبەندیش لادرا خۆمان لەدەستی یاسا ڕاناکەین و شانازی دەکەین لەسەر قوت و داواکاری خەڵک لێپرسینەوەمان لەگەڵ بکرێت.\nسەرۆککۆمار مافی خانەنشینی بۆ ئەو کارمەند و پزیشکانە پەسەندکرد کە بە کۆرۆنا گیانیانلەدەستداوە


دوای چوار ساڵ، پێم خۆشە عه‌رزتان كه‌م\nعومه‌ر گوڵپی 25/05/2019 478 جار خوێنراوەتەوە\n* عومه‌ر گوڵپی\nچوار ساڵ لەمەوپێش و له 24ی 5ی 2015، وه‌ك یه‌كه‌م ڕۆژی كاركردن وه‌ك به‌ڕێوه‌به‌ری گشتی چاودێری‌و گه‌شه‌پێدانی كۆمه‌ڵایه‌تی له‌پارێزگای سلێمانی ده‌ستبه‌كاربووم.\nله‌ماوه‌ی ئه‌و چوارساڵه‌دا و به پشتیوانی خواو پاشان هاوكاری و پاڵپشتی به‌رپرس‌و كارمه‌ندانی دڵسۆز و چاكه‌كارانی گه‌له‌كه‌مان، سه‌ختترین قۆناغی به‌ڕێوه‌بردنمان به‌ڕێكرد، زۆر كێشه‌و له‌مپه‌رمان هاته ڕێگه‌و به پشتیوانی خوا لاماندان، له‌و چوارساڵه‌دا نه‌وه‌ك نه‌وه‌ستاین و بۆ دواوه نه‌گه‌ڕاینه‌وه، بگره له زۆر بواردا ئه‌و هه‌نگاوانه‌مان هاویشت كه ئه‌گه‌ر ئیراده‌یه‌كی به‌هێزو به‌ڕێوه‌بردنی واقیعیانه‌و سه‌ركه‌وتوانه‌و داهێنه‌رانه نه‌بووایه ئه‌سته‌م بوون.\nبه‌نده به سروشتی خۆم ڕووم نییه داوای هاوكاری له كه‌س بكه‌م، به‌ڵام بۆ پێشخستنی كارو خزمه‌ت و چاكه‌ی گشتی و خزمه‌تی دامه‌زراوه كۆمه‌ڵایه‌تییه‌كان، ده‌ستمان كرد به پشتوێنی زۆر خوا پێداودا، ئه‌وەش بەشێك لە لەمپەرەكانی داراییان بۆ كارەكەمان لادا، ئه‌وه‌شمان به سیستم و شه‌فافانە كرد، سوپاسی ئه‌و خێرخوازو چاكه‌كارانه ده‌كه‌ین كه هاوكاربوون كه هه‌ر به ڕاستی چوارساڵی قورس و سه‌خت تێپه‌ڕێنین.\nله‌ماوه‌ی ئه‌و چوار ساڵه‌دا، هه‌موو كات و تواناو شاره‌زایی خۆم به‌كارهێنا بۆ خزمه‌تی فه‌رمانگه‌كه‌م و سودمه‌ندو كارمه‌نده‌كانی، هیچ كارێكی ترم نه‌كرد، نه حزبی، نه‌خوێندن، نه كه‌سابه‌ت، نه گه‌ڕان و پشوو، هه‌ر هیچ كارێك، ته‌نهاو ته‌نها شه‌وو ڕۆژم خسته سه‌ر یه‌ك بۆ ئه‌وه‌ی له ئاست ئه‌رك و به‌رپرسیارێتیه‌كه‌مدابم كە ئەمانەتێكە لەسەرشانم، به‌رهه‌می هه‌رچه‌ند بووه له فه‌زڵی خوا بووه، هه‌ر كه‌م و كورتییه‌كیش به‌ڵگه‌ی كاری مرۆڤه‌و له ده‌ره‌وه‌ی توانای به‌نده‌وه بووه.\nله ماوه‌ی ئه‌و چوار ساڵه‌دا، ئه‌وه‌ی ڕه‌چاوم كردووه یاساو ڕێنماییه‌كان و پڕه‌نسیپه كارگێڕیی و واقیعییه‌كان بووه، دوور له حزبایه‌تی، دوور له ده‌مارگیری، دوور له كوتله‌و كوتله‌بازی، دوور له ده‌سته‌گه‌ری، دوور له میزاج و تێكه‌ڵكردنی كارو به‌رژه‌وه‌ندی گشتی و كارو به‌رژه‌وه‌ندی شه‌خسی.\nله‌ماوه‌ی ئه‌و چوارساڵه‌دا ئه‌وه‌ی توانیومه كردوومه بۆ مافی هاووڵاتیانی خاوه‌ن پێداویستی تایبه‌ت و پاراستنی ڕێزو شكۆیان، ئه‌وه‌ی توانیومه كردوومه بۆ خزمه‌تكردنی منداڵان و به‌ساڵاچووان و ژنان و پرسه‌كانی په‌یوه‌ست به خێزان و ژیانی كۆمه‌ڵایه‌تی كۆمه‌ڵگه‌و په‌ره‌پێدان به نه‌ریته باشه‌كانی كۆمه‌ڵگه‌و دژایه‌تی نه‌ریته خراپه‌كان و به‌هێزكردنی به‌ها باڵاكان.\nله‌ماوه‌ی چوارساڵی ڕابردوودا، هه‌رچیم كردبێت نه پیاوه‌تی بووه نه چاكه، نه خێرو سه‌ده‌قه، ئه‌وه‌ی كردوومه ته‌نها و ته‌نها هه‌ستكردن بووه به لێپرسراوێتی به‌رانبه‌ر وڵاته‌كه‌م، به‌رانبه‌ر یاسا، به‌رانبه‌ر خه‌ڵك‌و به‌رپرسیارێتیه‌كه‌م.\nله ماوه‌ی چوارساڵی ڕابردوودا هیچ بوارێك نه‌ما كه به پێی یاساو پره‌نسیپه‌كان په‌یوه‌ندی به كاری ئێمه‌وه هه‌بێت له بواری (چاودێری و گه‌شه‌پێدانی كۆمه‌ڵایه‌تی)كاری تیا نه‌كه‌م و ده‌ستی بۆ نه‌به‌م، به ئه‌ندازه‌یه‌ك هه‌ستمكردووه سه‌عاتی سه‌ر دیواره‌كه‌ی به‌رانبه‌رم ڕا ده‌كات، كه سه‌عات هه‌شت بۆ هه‌شت و نیوی سه‌رله‌به‌یانی له ده‌وام ده‌بووم نه‌مده‌زانی ئه‌و سه‌عاته چ خێرا گه‌یشته دووی پاش نیوه‌ڕۆ، هه‌ربۆیه ده‌بوو زۆرێك له كاره‌كان له پاش نیوه‌ڕوان، شه‌وان، یان له ماڵه‌وه ته‌واو كه‌م!\nله ماوه‌ی ئه‌و چوارساڵه‌دا، ڕووبه‌ڕوو، به ته‌له‌فوون، به تۆڕه‌كانی په‌یوه‌ندی وه‌ك ڤایبه‌رو وه‌تس ئه‌پ و ئیمۆ ، به ڕێگه‌ی تۆڕی كۆمه‌ڵایه‌تی فه‌یس بووك، به ڕێگه‌ی په‌یوه‌ندی ئه‌لیكترۆنی و ئیمه‌یل، وەڵامی هاوڵاتیانم داوەتەوە بێ ئه‌وه‌ی بیانناسم، یان ناسراوی و په‌یوه‌ندی پێشترم له‌گه‌ڵیان هه‌بووبێت، به‌جۆرێك وه‌ڵامم داونه‌ته‌وه كه وایان هه‌ست نه‌كردووه كه به‌نده سه‌ر به حزبه‌كه‌ی ئه‌وان نیم، به‌ڕێزه‌وه وه‌ڵامی دیندارو بێ دین، مه‌سیحی و مسوڵمانم داوه‌ته‌وه، خوایه تۆ به شاهید به من وام كردووه، وه‌ك مرۆڤیش هێشتا كه‌م و كورتیم زۆره‌و پێویستیم به پێشنیارو ئامۆژگاری و بیرخستنه‌وه‌ی دۆستانم هه‌یه.\nله‌مباره‌یه‌وه حه‌ز ده‌كه‌م عه‌رزتان بكه‌م: دوانیوه‌ڕۆیه‌كی هاوینی 2016، ماندوو و هیلاك، له ماڵه‌وه وه‌ڵامی هاووڵاتیه‌كم دایه‌وه، وه‌ڵامدانه‌وه‌كه‌م له ژێر كاریگه‌ری برسێتی و هیلاكی و فشاری زۆری كاردا وه‌ك پێویست نه‌بوو، كاتێك ته‌له‌فوونه‌كه‌م داخسته‌وه، كچه بچووكه‌كه‌م كه ته‌مه‌نی ئه‌وكات (8) ساڵ بوو وتی: "باوكه ئه‌گه‌ر ناتوانی به جوانی وه‌ڵامی خه‌ڵك بده‌یته‌وه بۆ مودیر عامی ده‌كه‌یت؟" بێدەنگ بوم و هیچم نەوت، له‌وه به‌دواوه هه‌وڵمداوه باشتر وه‌ڵامی خه‌ڵك بده‌مه‌وه‌و زیاتر ئارام بم، به‌ڵام هێشتاش هه‌ر مرۆڤم‌و خاوه‌نی هه‌ڵه‌م و ده‌كرێت كه‌می كات و هێندێكجاریش فریا نه‌كه‌وتن بووبنه هۆی كه‌م و كورتی وه‌ڵامدانه‌وه.\nدڵم ئاسودەیە كە فێڵم له كه‌س نه‌كردووه، به دوای ئیمتیازو پول و پاره‌وه نه‌بووم و خوا یاربێت ناشبم، ته‌نها و ته‌نها به‌رژه‌وه‌ندی گه‌ل و هاووڵاتیانی كوردستان و پارێزگاكه‌م له پێشچاو گرتوه‌و ده‌گرم.\nدووباره سوپاس بۆ سه‌رجه‌م به‌رپرس و كارمه‌ندانی دڵسۆزی سنوری كاری به‌ڕێوه‌به‌رایه‌تی گشتی له پارێزگای سلێمانی، سوپاس بۆ دامه‌زراوه حكومییه‌كان و هاوپیشه دڵسۆزو پشتیوانه‌كان له پارێزگای سلێمانی، سوپاس بۆ ڕۆژنامه‌نووسان و ده‌زگاكانی ڕاگه‌یاندن، سوپاس بۆ ڕێكخراوه خۆشه‌ویست و پشتیوانه‌كان، سوپاس بۆ خۆبه‌خشه‌كان، سوپاس بۆ خێرخوازه‌كان، سوپاس بۆ ئەوانەی كه متمانه‌ی ڕاپه‌ڕاندنی ئه‌م ئه‌ركه‌یان به به‌نده هه‌بوو، سوپاس بۆ هه‌موو ئێوه‌ی به‌ڕێز كه له‌و ماوه زۆره‌دا پشتیوان و پاڵپشت بوون.\nخوایاربێت هه‌ر به‌و جۆره ده‌مێنینه‌وه‌و له هه‌ر ئه‌رك‌و به‌رپرسیارێتیه‌كدا خه‌ڵك و هاووڵاتی پێش هه‌موو شتێك ده‌خه‌ین، بۆ ئه‌و ئه‌ركه‌ش منه‌تباری ته‌وفیق و پشیتوانی خوای گه‌وره‌م و به دڵنیاییه‌وه بۆچوونی ئێوه به‌هه‌ر ڕێگه‌یه‌ك پێم بگات جێگه‌ی سودی گه‌وره‌یه و به بایه‌خه‌وه به پێی توانا له‌به‌رچاوی ده‌گرم.\n*به‌ڕێوه‌به‌ری گشتی چاودێری‌و گه‌شه‌پێدانی كۆمه‌ڵایه‌تی سلێمانی\n24ی 5ی 2019


نهێنی په‌ل كێشانی ئێران له ناوچه‌كه\n858 جار بینراوە 28/9/2017 08:34 PM\nئامادەکردن:به‌ختیار ئه‌حمه‌د ساڵح (كاكی)\nله‌گه‌ڵ ئه‌وه‌شدا كه ئێران هێنده له ڕووی ئابوورییه‌وه به‌هێز نییه كه بتوانێت به‌و شێوه به‌رچاوه په‌لبكێشێت له ناوچه‌كه به گشتی و خۆرهه‌ڵاتی ناوه‌ڕاست به‌تایبه‌تی، به‌ڵام له‌ڕێی په‌نا بردنه به‌ر ڕێكار گه‌لێكی هه‌مه چه‌شن و جیاوازی وه‌ك ناڕوونی، یاری پێكردن، په‌رت كردن، په‌رده پۆشكردن، به‌كارهێنان، دزه كردن، ترساندن، ڕوو به‌ڕوو بوونه‌وه‌ی ڕاسته‌وخۆ و دواجار دروست كردنی حاڵه‌تێك له ناڕوونی له‌سه‌ر نییته ڕاسته‌قینه‌كانی له‌لای ئه‌وی دی، توانیویه‌تی ئێران به به‌هێزی بهێڵێته‌وه له هه‌ر چوار لاوه بكشێت به ناوچه‌كه‌دا.\nسه‌ركرده ئێرانییه‌كان به ته‌واوی ئاڕاسته جیاوازه‌وكانیانه‌وه و سه‌رباری جیاوازی بیروبۆچونی سیاسیان، له كاتی ڕووبه‌ڕوو بوونه‌وه‌ی هه‌ڕه‌شه‌ی ده‌ره‌كی، ده‌بنه خاوه‌نی دیدێكی هاوبه‌ش بۆ گرتنه به‌ری رێوشوێنی گونجاو بۆ پاراستنی به‌رژه‌وه‌ندییه‌كانی ئێران. هه‌ر ده‌سه‌ڵاتێكی سیاسیش بتوانێت به‌رژه‌وه‌ندییه‌كانی ده‌وڵه‌ت له‌گه‌ڵ پرنسیپه‌كنی ده‌وڵه‌ت پێكه‌وه بگونجَنێت، ئه‌وه به نیشانه‌ی سه‌ركه‌وتن و توانای له به ئه‌نجامدانی كاره‌كان ئه‌ژمار ئه‌كرێت.\nئێران نه ئه‌و پاسه‌وانه هاوكاره‌یه كه به ته‌نها پشتیوانی له سته‌ملێكراوان ئه‌كات له جیهان ئه‌كات، نه ئه‌و ئه‌هریمه‌نه‌شه كه خۆی له ژێر په‌رده‌ی مه‌لادا حه‌شار دابێت. ئێران ده‌وڵه‌ته و دامه‌زراوه‌یه‌كی خێرخوای نییه و به بێ به‌رامبه‌ر كۆمه‌ك و هاوكاری و چه‌ك پێشكه‌ش ناكات. ئیرَان ده‌وڵه‌تێكه كه خاون دید و جیهان بینی خۆیه‌تی و هه‌ر به پێی ئه‌و دیده هه‌ڵسوكه‌وت ئه‌كات و كار بۆ ستراتیجی خۆی ئه‌كات له ڕێگه‌ی به‌كار هێنانی هێزی نه‌رم (میدیا) و هێزی ڕه‌ق (به‌كار هێنانی ڕاسته‌وخۆی هێزی سوپای پاسداران) و بریكاره‌كانی له ناوچه‌كه.\nستراتیجی ڕژێمی ئێران له‌سه‌ر بنه‌مای بردنه ده‌ره‌وه‌ی شه‌ڕه‌كانییه‌تی بۆ وڵاتانی دراوسێ تا له ناوخۆدا له ئاسایشدا بێت. له كه‌نداو به تایبه‌تی خۆرهه‌ڵاتی ناوه‌ڕاست به گشتی ئێران ده‌یه‌وێت ڕۆڵی سه‌ره‌كی بگێڕێت. له سه‌ره‌تای شۆڕشی ئیسلامی ئێرانه‌وه ، سیاسه‌تی ده‌ره‌وه‌ی ئێران له سه‌ر بنه‌مای ڕه‌ت كردنه‌وه و بوونی ده‌ره‌كی له كه‌نداو و ناوچه‌كه داڕێژراوه.\nهۆكاره‌كانی هه‌ڵكشانی ئێران\n1. تاكتیكی دابه‌ش كردنی ڕۆڵ: له‌ڕێگه‌ی ئه‌م تاكتیكه‌وه ئێران له‌ده‌ره‌وه‌ی خۆی بۆچونێك له‌سه‌ر خۆی دروست ئه‌كات كه گوایه له‌ناو ئێراندا دوو ڕه‌وت هه‌ن كه به شێوه‌یه‌كی ڕیشه‌یی له‌گه‌ڵ یه‌ك جیاوازن. ئه‌م جۆره دابه‌شكردنه جۆرێك له شڵه‌ژان له‌سه‌ر ئاستی ده‌ره‌وه دروست ده‌كات:\nأ. ئه‌گه‌ر كه‌سێكی پارێزگار له ده‌سه‌ڵات دا بیـَت: هه‌میشه له ده‌ره‌وه ئومێدێك ده‌مێنێت به‌وه‌ی كه كه‌سێكی میان ڕه‌و بێته سه‌ر كار، ئه‌مه‌ش وا ئه‌كات كه بیر له لێدانێكی سه‌ربازی له ئێران نه‌كرێته‌وه تا ئه‌و ده‌رفه‌ته له ده‌ست نه‌چێت و هه‌موان له ئێران نه‌بنه پارێزگار و توند ڕه‌و و ڕیفۆرمخوازه‌كان لاواز نه‌بن.\nب. ئه‌گه‌ر ڕیفۆرمخوازێكی میان ڕه‌و له‌ده‌سڵات بێـت: لایه‌نی ده‌ره‌وه ئومێد وارانه زۆر له ئێران دێته پێشه‌وه بێ ئاگا له‌وه‌ی كه بڕیاری كۆتایی له لای ڕابه‌ری باڵایه.\nت. هه‌میشه ئومێدێك له‌لای لایه‌نی ده‌ره‌كی ده‌هێڵێرێته‌وه تا هیوای گه‌یشتنی به ڕێگه‌چاره‌یه‌كی ڕاسته‌قینه هه‌بێت ، به‌ڵام ئه‌وه‌ی ئێران ده‌یه‌وێت ته‌نها په‌رت كردنی بۆچوونی لایه‌نه ده‌ره‌كییه‌كانه تا كۆده‌نگی له‌سه‌ر دروست نه‌بێت و بواری به‌ده‌ست به‌ده‌ست هێنانی كاتی هه‌بێت بۆ كار كردن له سه‌ر پلانه‌كانی خۆی.\n2. تاكتیكی دانوستانی كراوه : ئێران به به‌رده‌وامی داوای دانوستان ئه‌كات (به‌مه‌رجێك كه باڵاده‌ست تربێت له به‌رامبه‌ر ئه‌و لایه‌نه‌ی كه داوای دانوستانی لێئه‌كات). دانوستان به مانا باوه‌كه‌ی واته ئاماده‌یی ده‌ربڕین بۆ تاوتوێكردنی پرسێك تا رێگی بكرێت له په‌ره‌سه‌ندنی. به‌ڵام له دیدی ئێرانه‌وه دانوستان ئامرازێكه بۆ گه‌یشتن به:\nأ. به‌ده‌ست هێنانی كات و گه‌یاندنی ئه‌و په‌یامه‌ی كه ئێران هه‌میشه ئاماده‌ی دانوستانه وه‌ك وڵاتێكی خاوه‌ن مێژوویه‌كی شارستانی.\nب. هه‌ڵوه‌شاندنه‌وه‌ی هه‌ر بڕیارێكی به‌رامبه‌ر له كاتی هه‌ست كردنی ئێران به‌وه‌ی كه كۆده‌نگییه‌ك له‌سه‌ری دروست بێت بۆ لێدانی.\n3. تاكتیكی ڕوو به‌ڕوو بوونه‌وه‌ی نابه‌رابه‌ر: ئێران له ڕووی توانای سه‌ربازییه‌وه - سه‌رباری پێشكه‌وتنی به‌رچاوی له‌و بواره‌دا - هێشتا توانای به به‌راورد به‌هه‌ندێك له وڵاتانی ناوچه‌كه وجیهان له دواتره، هه‌ر بۆیه ئێران په‌نای بردۆته به‌ر ڕوو به‌ڕوو بوونه‌وه‌ی نابه‌رابه‌ر نمونه ی شه‌ڕی به وه‌كاله‌ت، شه‌ڕی هه‌واڵگری، به‌كار هێنانی تیرۆر.\n4. تاكتیكی شه‌ڕی نه‌رم: خزینه ناو نێوه‌نده‌كانی میدیا و ئه‌و ده‌زگایانه‌ی كه كاریگه‌ریان هه‌یه له‌سه‌ر ڕای گشتی له ڕێگه‌ی ڕۆژنامه نوس و توێژه‌ر و چالاك وان له بواری ڕاگه‌یاندندا.\n5. بارزگانی و به‌رژه‌وه‌ندی ئابوری: ئه‌و ئه‌زمونه‌ی كه سیاسه‌ت مه‌داره ئێرانیه‌كان توانیویانه به‌ده‌ستی بهێنن له بواری جڵه‌و كردنی كاریگه‌رییه نیگه‌تیڤه‌كانی بواری سیاسه‌ت له‌سه‌ر كه‌رتی ئابوری به تایبه‌ت له دوای سه‌ركه‌وتنی شۆڕشی ئێران و شه‌ڕی هه‌شت ساڵه وای كردووه كه ئێران بتوانێت ده‌ست به‌رداری ته‌نها پشت به‌ستن بێت به داهاتی نه‌وت و ته‌واوی تواناكانی به‌كار بهێنێت به تایبه‌ت له‌ڕوی مرۆیی، پێگه‌ی جوگرافی ناوازه و سه‌رچاوه‌ی داهاتی سروشتی بۆ قوتار بون له سزا نێو ده‌وڵه‌تیه‌كان و ده‌ست وه‌ردانی زیادتر له كاروباری ناوخۆی وڵاتانی ناوچه‌كه. سه‌رباری بونی به‌ر به‌سته‌كانی به‌رده‌م ئابوری ئێران به‌هۆی توند بونه‌وه‌ی سزاكان و دابه‌زینی نرخی نه‌وت له كۆتایی ساڵی 2014 ه‌وه، هه‌وڵه‌كانی ئێران به‌رده‌وام بووه بۆ به‌هێز كردنی ئابورییه‌كه‌ی له وڵاته عه‌ره‌بیه‌كاندا له ڕێگه‌ی وه‌به‌رهێنانی به‌رده‌وام و دامه‌زراندنی په‌یوندی پته‌و بۆ هاوكاری ئابوری له‌گه‌ڵ دامه‌زراوه‌كانی حكومه‌ت و كه‌رتی تایبه‌ت له وڵاته عه‌ره‌بیه‌كاندا. بێگومان هه‌ر له ڕێگه‌ی ئه‌و وه‌به‌رهێنانه‌وه ئێران كاری كردوه له‌سه‌ر بڵاوكردنه‌وه‌ی كلتوری ئێرانی و به‌كار هێنانی كه‌مایه‌تییه ئاینییه‌كان وه‌ك ئاینزای شیعه به ئامانجی به‌كار هێنانیان وه‌ك كارتی فشار.\nئێرانی دوای جه‌نگ\n1. له دوای جه‌نگی ئێران و عێراق، كاربه‌ده‌ستان له ئێران كاریان كرد له‌سه‌ر هاوكاری كردن له پێناو به ده‌ست هێنانی ئامانجه ئابورییه‌كان بۆ ئاوه‌دان كردنه‌وه‌ی ئه‌وه‌ی كه هه‌شت ساڵ جه‌نگ تێكی دابوو. هه‌ر بۆیه دروشمی ڕه‌فسه‌نجانی بریتی بوو له دروست كردنه‌وه كرانه‌وه به‌ڕووی ده‌ره‌وه‌دا به ئامانجی ڕاكێشانی سه‌رمایه گوزاری ده‌ره‌كی. له‌سه‌رده‌می خاته‌میدا ئه‌م ڕه‌هه‌نده درێژه‌ی كێشا و زیاتر ته‌ركیز كرایه سه‌ر گواستنه‌وه‌ی ته‌كنه‌لۆجیا و په‌ره‌دان به بازرگانی . له سه‌رده‌می خاته‌می دا سیاسه‌تی ده‌ره‌كی ئیۆَران له‌وه در چوو كه ته‌نها زنجیره‌یه‌ك كاردانه‌وه بێت به‌رامبه‌ر به گوارایه‌وه بۆ ئه‌وه‌ی كه ببێته خاوه‌نی پلان بۆ داهاتوی خۆی.\n2. له سه‌رده‌می سه‌رۆكایه‌تی خاته‌میدا، ئێرانییه‌كان پیشنیاری ئه‌وه‌یان كرد كه دانوستان له‌گه‌ڵ ئه‌مه‌ریكا بكرێت بۆ چاره‌سه‌ر كردنی ته‌واوی كێشه هه‌ڵپه‌سێردراوه‌كان. هه‌ندێك له گه‌وره به‌رپرسانی ئه‌و كاته‌ی ئه‌مه‌ریكا نمونه‌ی كۆڵن پاول وه‌زیری ده‌ره‌وه‌ی ئه‌مه‌ریكا و جێگره‌كه‌ی ڕیتشارد ئه‌رمیتاج پێیان باش بوو كه وه‌ڵامێك ئه‌رێنی بدرێته‌وه به ئێًران، به‌ڵام تشینی جێگری سه‌رۆك كۆماری ئه‌مه‌ریكا و ڕامسفێڵد وه‌زیری به‌رگری ئه‌و ده‌رفه‌ته‌یان نه‌خوڵقان بۆ مشتومڕ كردن له‌سه‌ر لایه‌نه پۆزه‌تیڤ و نێگه‌تیڤه‌كانی ئه‌و ده‌ست پێشخه‌رییه، پاساوه‌كه‌شیان زۆر ساده بوو " ئێمه له‌گه‌ڵ خراپه نه قسه ئه‌كه‌ین و نه مشتومڕ ئه‌كه‌ین، ئێمه له داهاتوویه‌كی نزیكدا ئه‌توانین ئه‌وه‌ی كه ئه‌مانه‌وێت به بێ به‌رامبه‌ر به‌ده‌ستی دهێنین به بێ ئه‌وه‌ی له خواسته‌كانمان كه‌م بكه‌ینه‌وه". دوای ئه‌وه‌ی كه ده‌ست پێشخه‌رییه‌كه‌ی تاران بۆ دانوستان ڕه‌ت كرایه‌وه، ئێران بڕیاری دا كه:\nأ. هاوكاری بێ سنور له‌گه‌ڵ سوریا و عێراق بۆ ده‌رپه‌ڕاندنی ئه‌مه‌ریكا به شكست خواردوویی له عێراق. (زۆرینه‌ی ئه‌و لایه‌نانه له سونه‌كان بوون).\nب. هاوكاری ته‌واوی ئه‌و لایه‌نانه‌ی كه دژی مانه‌وه‌ی ئه‌مه‌ریكا بوون له ئه‌فغانستان (زۆرینه‌ی ئه‌و لایه‌نانه‌ن له سونه‌كان بوون).\nت. جارێكی دی دانوستان له‌گه‌ڵ ئه‌مه‌ریكا ناكرێته‌وه تا ئه‌و كاته‌ی كه تاران زه‌مینه‌یه‌كی به‌هێزتر دروست ئه‌كات بۆ دانوستان كردن له‌گه‌ڵ ئه‌مه‌ریكا.\n3. سه‌رده‌می ده‌ست به‌كار بوونی ئه‌حمه‌دی نه‌ژادی پارێزگاری نزیك له هێڵی ڕابه‌ری باڵا هاوكات بوو له‌گه‌ڵ چنینه‌وه‌ی به‌ری ده‌ست وه‌ردانه‌كانی ئه‌مه‌ریكا له ئه‌فغانستان و عێراق كه ئه‌كرێت وه‌ك سه‌رده‌می چه‌سپاندنی توانی ئێران له ناوچه‌كه ئه‌ژمار بكرێت. شایانی باسه كه ئێران هه‌م له عێراق و هه‌م له ئه‌فغانستان توانی زیانی زۆر به هێزه‌كانی ئه‌مه‌ریكا بگه‌یه‌نێت. له عێراق به شكس خوادرووه به جێی هێشت و له ئه‌فغانستانیش بۆ زیاتر له 15 ساڵه كه ئه‌مه‌ریكا نه‌یتوانی وه كارێكی ئه‌و تۆ بكات.\n4. به‌هاتنه سه‌ركاری ڕۆحانی ڕیفۆرم خواز و میان ڕه‌و، ئێران توانی به ته‌واوه‌تی ئه‌گه‌ری به‌كار هێنانی هێز له دژی بڕه‌وێنێته‌وه و دانوستانه‌كانی دۆسێی ئه‌تۆمی له به‌رژه‌وه‌ندی خۆی كۆتایی پێ بهێنێت.\nداگیر كردنی عێراق ، خاڵی وه‌رچه‌رخان\nعێراق ئه‌گه‌ر چی له‌ڕووی ڕوو به‌ر و دانیشتوانه‌وه له ئێران بچوكتره، به‌ڵام هه‌ر له دامه‌زراندنیه‌وه له بیسته‌كانی سه‌ده‌ی پێشوو توانیویه‌تی وه‌ك به‌ربه‌ستێك بێت له‌نێوان ئێران و وڵاتانه‌ی ناوچه‌كه. داگیركردنی عێراق له لایه‌ن ئه‌مه‌ریكا و هه‌ڵوه‌شاندنه‌وه‌ی سوپاكه‌ی له 2003 ه‌وه، عێراقی له‌به‌ر به‌ستێكی سه‌خته‌وه كرده ده‌روازه‌یه‌ك بۆ په‌لكێشانی ئێران له ناوچه‌كه. به داگیر كردنی عێراق، ئه‌مه‌ریكا دوژمنێكی سه‌رسه‌ختی له‌كۆڵ ئێران كرده‌وه، كاتێكیش كه به شكست خوادروویی له 2011 عێراق به‌جێهێشت، ئێران گونجاو ترین ووڵات بوو بۆ پڕ كردنه‌وه‌ی ئه‌و بۆشاییه‌ی ئه‌مه‌ریكا له‌دوای خۆی له عێراق دروستی كرد (هه‌روه‌ها كاتێكیش كه ئه‌مه‌ریكا چووه ناو ئه‌فغانستانه‌وه، ده‌سه‌ڵاتێكی سوونه‌ی توند ڕه‌وی له‌سه‌ر كار لابرد كه ده‌سه‌ڵاته‌كه‌ی تاڵیبان و هاوپه‌یمانه‌كه‌ی ئه‌لقاعیده بوو). هه‌ر له‌و سه‌روبه‌نده‌شدا بوو كه ئێران توانی ته‌كنیكی دروست كردنی بۆمبی ئه‌تۆمی به‌ده‌ست بهێنێت له ڕێگه‌ی عه‌بدول قه‌دیر خانی پاكستانی.\nپه‌یوه‌ندییه‌كانی ئێران له‌گه‌ڵ وڵاتانی عه‌ره‌بی\nبه‌شێك له وڵاته عه‌ره‌بییه‌كان پێیان وایه كه ئێران ئه‌و ده‌وڵه‌ته نمونه‌ییه یه كه پاڵپشتی پرسه چاره‌نوس سازه‌كانی عه‌ره‌ب ئه‌كات له ڕێگه‌ی پشتیوانی كردنی له جوڵانه‌وه‌كانی به‌رگری له فه‌ڵه‌ستین، لوبنان، یه‌مه‌ن و سوریا و دژی هێزه داگیركارییه ڕۆژئاواییه‌كان ئه‌بێته‌وه. چه‌ند وڵاتێكی عه‌ره‌بی دیكه‌ش هه‌ن كه پێیان وایه ئێران ئه‌یه‌وێت ده‌ست بگرێت به‌سه‌ر نه‌ته‌وه‌ی عه‌ره‌بی دا له ڕێگه‌ی بڵاو كردنه‌وه‌ی ئاینزای شیعه و به‌كار هێنانی میلیشییا كانیه‌وه له ته‌واوی ناوچه‌كه. به‌ر له شۆڕشی ئیسلامی په‌یوه‌ندییه‌كانی ئێران له‌گه‌ڵ وڵاتانی عه‌ره‌بی له‌سه‌ر بنه‌مای هه‌ڕه‌شه دامه‌زرابوو له‌به‌ر ئه‌وه‌ی ئێران له سه‌رده‌می شادا له كه‌مپی ڕۆژئاوا به سه‌ركردایه‌تی وڵاته یه‌كگرتوه‌كانی ئه‌مه‌ریكا بوو له به‌رامبه‌ر كه‌مپی ڕۆژهه‌ڵات به سه‌ركردایه‌تی یه‌كیـَتی سۆڤێت. له كاتێكدا كه عێراق هاوسێی ئێران سه‌ر به كه‌مپی یه‌كێتی سۆڤێت بوو. ئێران له‌و كاته‌دا ئه‌ركی ئه‌وه بوو كه ڕێگری بكات له هه‌ژمونی یه‌كێتی سۆڤێت له ناوچه‌ی كه‌نداودا له كاتێكدا كه عێراق پشتیوانی لێ ئه‌كرد. له‌گه‌ڵ سه‌ركه‌وتنی شۆڕشی ئیسلامی، جیۆپۆله‌تیكی ناوچه‌كه گۆڕانی به‌سه‌ردا هات و به‌شێكی زۆری وڵاته عه‌ره‌بییه‌كان چووه‌نه خانه‌ی دژایه‌تی كردنی ئێرانه‌وه. كۆتایی هاتنی جه‌نگی هه‌ش ساڵه‌ی ئێران له‌گه‌ڵ عێراق و له‌به‌ر یه‌ك هه‌ڵوه‌شانه‌وه‌ی یه‌كێتی سۆڤێت و كۆتایی جه‌نگی سارد نه‌بووه هۆی ئه‌وه‌ی كه په‌یوه‌ندی نێوان وڵاتانی عه‌ره‌بی و ئێران به‌ره‌و باش بوون بچێت. ململانێی وڵاتانی عه‌ره‌بی و ئێران له ململانێی بلۆكه‌كانه‌وه گوازرایه‌وه بۆ ململانێی ئاینی و وڵاته عه‌ره‌بییه‌كان به ڕابه‌رایه‌تی سعودییه كه‌وتنه ململانێ كردنی ئێران. به داگیر كردنی عێراق له 2003، ئێران توانی له ڕێگه‌ی عێراق و سوریا بگاته سنوری فه‌ڵه‌ستین و له لایه‌كی دیكه‌شه‌وه سعودییه‌ش په‌نای برده به‌ر دروست كردنی هاوپه‌یمانێتی ناوچه‌یی بۆ ڕوو به ڕوو بوونه‌وه‌ی هه‌ژمونی ئێران. پێش داگیر كردنی عێراق و به‌هاری عه‌ره‌بی ، چوار وڵاتی عه‌ره‌بی خاوه‌ن پێگه‌و قورسایی سیاسی خۆیان بوون كه بریتی بوون له میسڕ، سوریا، عێراق و سعودییه. داگیر كردنی عێراق له ساڵی 2003 و به‌هاری عه‌ره‌بی له 2010 وڵات گه‌لێكی وه‌ك میسڕ و سوریا و عێراقی له گه‌مه‌ی هێز كرده ده‌ره‌وه و كاریگه‌ری جارانیانی نه‌هێشت. ئه‌و گۆڕانكارییانه‌ی له جیهانی عه‌ره‌بدا ڕوویان دا له لایه‌ك بووه هۆی كه‌م كردنه‌وه‌ی هه‌ڕه‌شه بۆ سه‌ر ئێران و له لایه‌كیش ململانێی له‌نێوان سعودییه و ئێرانی توند تر كرده‌وه. كۆماری ئیسلامی ئێران له دوای دروست بوونی بۆشایی ده‌سه‌ڵات له عێراق دوای داگیر كردنی و دیارده‌ی به‌هاری عه‌ره‌بی، توانی دێمێنی هه‌ژمونی خۆی په‌ره‌پێدات و به‌ره‌و دوو ناوچه‌ی زۆر گرنگی ستراتیجی په‌ل بهاوێژێت، یه‌كه‌م سوریا كه بونێكی به‌رچاوی په‌یدا كرد و نزیك تر بۆوه له ئیسڕائیل و دووه‌م له ڕێگه‌ی حوسییه‌كانه‌وه چووه یه‌مه‌ن و بوو به دراوسێی سعودییه.\nئێران و ئه‌مه‌ریكا\nپرسی جڵه‌و كردنی ئێران ، هه‌میشه یه‌كێك بووه له پرسه گرنگه‌كانی سیاسه‌تی ده‌ره‌وه‌ی ئه‌مه‌ریكا له‌ماوه‌ی سی ساڵی ڕابوردوودا، ئێران هه‌میشه ئاڵنگاریییه‌ك بووه بۆ ئه‌و ئه‌و جۆره ئاسایشه‌ی كه ئه‌مه‌ریكا ویستوویه‌تی پیاده‌ی بكات له خۆرهه‌ڵاتی ناوه‌ڕاست. زۆرێك له شرۆڤه‌كارانیش پێیان وایه كه گرفتی نێوان ئه‌مه‌ریكا و ئێران هێنده‌ی په‌یوه‌ندی به ئه‌مه‌ریكاوه هه‌یه هێنده په‌یوه‌ندی به ئێرانه‌وه نییه له‌به‌ر ئه‌وه‌ی نێوه‌نده‌كانی ده‌سه‌ڵات له ناوخۆی ئه‌مه‌ریكا وه‌ك كۆنگرێسی ئه‌مه‌ریكا لایه‌نگری ئیسڕائیلن و ڕێگه ناده‌ن په‌یوه‌ندییه‌كانی ئه‌مه‌ریكا و ئێران به‌ره‌و باشتر بوون بچێت. ئۆباما به پێچه‌وانه‌ی جۆرج بۆشی كوڕ، پێی وابوو كه باشترین شێوه بۆ جڵه‌و كردنی توانای ئێران له ناوچه‌كه به‌شداری پێكردنییه‌تی له قه‌یرانه‌كانی ناوچه‌كه نه‌وه‌ك ئابڵوقه خستنه سه‌ر و هه‌ڕه‌شه‌كردن لێی. له‌دوای ڕێككه‌وتنامه‌ی ئه‌تۆمی و سه‌رهه‌ڵدانی ده‌وڵه‌تی ئیسلامی و ڕۆڵی ئێران له ڕوو به‌ڕووو بوونه‌وه‌ی ئه‌م ڕێك خراوه، به شێوه‌یه‌كی به‌رچاو ئێران وه‌ك ده‌وڵه‌تێكی به‌هێز له‌ناوچه‌كه ده‌ركه‌وت. له‌مه‌ڕ تیرۆریزمیش، كاری له پێشترینی سیاسه‌تی ده‌ره‌كی ئه‌مه‌ریكا بریتیه له پاراستنی ئاسایشی ئه‌مه‌ریكا له ڕێگه‌ی ڕووو به ڕووبوونه‌وه‌ی تیرۆر و توندڕه‌وی به هاوكاری ڕوسیا به‌تایبه‌ت له سوریا. به‌ڵام له ڕاستیدا ئه‌وه هاوپه‌یمانی ئێران، ڕوسیا، عێراق و سوریایه كه ڕۆڵی سه‌ره‌كی هه‌یه له لاواز كردنی تیرۆریزمی داعش و ئه‌لقاعیده.\nترامپ ئه‌ڵێت كه "هیچ بژارده‌یه‌ك له‌سه‌ر مێز هه‌ڵنه‌گیراوه"، ئه‌مه‌ش ئاماژه‌یه‌كه بۆ ئه‌گه‌ری هێرش كردنه سه‌ر ئێران له لایه‌ن ئه‌مه‌ریكاوه . به‌ڵام سه‌ركه‌وتنی ئه‌م سیاسه‌ته‌ی ترامپ ڕوو به ڕووی دوو گرفتی سه‌ره‌كی ده‌بێته‌وه، سه‌ره‌تا چۆنییه‌تی ڕووبه‌ڕوو بوونه‌وه‌ی تیرۆر و دووه‌م چۆنییه‌تی باوه‌ڕ پێهێنانی ته‌واوی هێزه جیهانییه‌كان به‌و كاره به‌و پێیه‌ی كه ئێستا ئێران سه‌رباری ئه‌وه‌ی كه وه‌ك لایه‌نگری تیرۆر ناوزه‌ند ئه‌كرێت له لایه‌ن ترامپه‌وه، به‌ڵام له پێشه‌نگی ئه‌و وڵاتانه‌شدایه كه شه‌ڕی تیرۆری ڕێكخراوی ده‌وڵه‌تی ئیسلامی ئه‌كات له عێراق و سیوریا شان به شانی هێزه‌كانی ئه‌مه‌ریكا .\n1. سیاسه‌تی ناوچه‌یی ئێران له سه‌رده‌می شاوه تا وه‌كو ئێستا به‌وه‌دا ناسراوه‌ته‌وه كه هه‌میشه هه‌وڵ ده‌دا ڕۆلێكی تایبه‌ت و پێشه‌نگی هه‌بێت له ناوچه‌كه به تایبه‌ت كه‌نداو. ئه‌مه‌ش وای كردووه كه هه‌میشه له حاڵه‌تی به‌ركه‌وتندا بێت له‌گه‌ڵ وڵاته عه‌ره‌بییه‌كاندا.\n2. كاتێك به‌ر له 14 ساڵ ئه‌مه‌ریكا عێراقی داگیر كرد بۆ ڕوخاندنی ڕژێمه‌كه‌ی سه‌دام حسێن، 4500 سه‌ربازی كرده قوربانی و زیاتر له تریلیۆنێك دۆلاری خه‌رج كرد، كه‌س پێی وانه بوو كه ئه‌مه‌ریكا به‌م كاره‌ی گه‌وره‌ترین ده‌رفه‌ت ئه‌خاته به‌رده‌ست ئێران بۆ بوون به زل هێز له ناوچه‌كه‌دا.\n3. له ئێستادا ئه‌مه‌ریكای ترامپ هه‌مان خه‌زمه‌ت به ئێران ئه‌كات به‌ڵام به شێوه‌یه‌كی دیكه، ئه‌مه‌ریكا زیاتر له 5 هه‌زار سه‌ربازی ڕه‌وانه كردووه بۆ عێراق تا به شێوه‌یه‌كی ناڕاسته‌وخۆ هاوكاری ئێران بكات له ڕێگه‌ی حكومه‌تی عێراقه‌وه بۆ ده‌ركردنی چه‌كداره‌كانی رێكخراوی ده‌وڵه‌تی ئیسلامی له عێراق.\n4. یه‌كێك له پاڵنه‌ره سه‌ره‌كییه‌كانی ڕێككه‌وتنامه‌ی ئه‌تۆمی له‌گه‌ڵ ئێران، په‌لكێش كردنی ئێران بوو بۆ چاره‌سه‌ر كردنی قه‌یرانه‌كانی سوریاو عێراق.\n5. ئێران هه‌میشه ده‌وڵه‌تێكی گرنگ و به‌هێز بووه له ناوچه‌كه، به‌ڵام ئه‌گه‌ر ئه‌مه‌ریكا عێراقی داگیر نه‌كردایه، نه‌ی ده‌توانی ئه‌و پێگه‌یه‌ی كه ئێستا هه‌یه‌تی به ده‌ستی بهێنێت.\nئەم بابەتە پێشتر وەک توێژینەوە لە گۆڤاری جۆرناڵ بڵآوکراوەتەوە.


بۆئەوەی لەشێکی ڕێک وتەندرووست هەبێ ئەم ڕێنمایانە جێبەجێ بکە - هه‌تاو بۆئەوەی لەشێکی ڕێک وتەندرووست هەبێ ئەم ڕێنمایانە جێبەجێ بکە - هه‌تاو\nسەرەتا > خانمان > بۆئەوەی لەشێکی ڕێک وتەندرووست هەبێ ئەم ڕێنمایانە جێبەجێ بکە\nبۆئەوەی لەشێکی ڕێک وتەندرووست هەبێ ئەم ڕێنمایانە جێبەجێ بکە\nگیراوەیەك ژەهر لادەبات و لاوازتان دەكات\nشارەزایان دووپات لەوە دەكەنەوە، بە خواردنەوەی ئەم گیراوەیەی لە خوارەوە باسی لێ كراوە، دەتوانن كێشی لەشتان دابەزێنن و پەستانی خوێن كەم بكەنەوە، شەكر لە خوێن ڕێك بخەن و ژەهری ناو جەستەیش بكەنە دەرەوە.\nپێكهاتەكانی ئەم گیراوەیە بریتین لە پەرداخێك ئاو، دوو كەوچك سركەی سێو، دوو كەوچك ئاوی لیمۆ، كەوچكێك دارچین، كەوچكێك هەنگوین، پێكهاتەكان تێكەڵی یەكتر بكە، هەموو بەیانییەك بە گەدەی بەتاڵ ئەم گیراوەیە بخۆرەوە، بەم شێوەیە ئەنجامێكی زۆر كاریگەر لەسەر لەش و تەندروستی دروست دەكات.\nسوودی ئەو پێكهاتانەی كە لە دروستكردنی ئەم گیراوەدا بەكاردەهێنرێن:\nسركەی سێو: پڕە لە هۆرمۆن و بەكتریای سوود بەخش، ئەو ترشەی كە لە سركەی سێو هەیە فشاری خوێن ڕێك دەخات و كەمی دەكاتەوە بە ڕێژەی %6 ، هەروەها یارمەتی سووتانی ئەو نیشاستانە دەدات كە لە خواردنە دانەوێڵەییەكاندا هەن.\nئاوی لیمۆ: شەكری خوێن ڕێك دەخات و هاوسەنگی دەكات كاریگەری تفتی هەیە و PHی لەش رێك دەخات، برێكی زۆر ڤیتامین C تێدایە.\nدارچین: یەكێكە لە بەناوبانگترین دژە ئۆكسیدەكان و یارمەتی هاوسەنگ كردنەوەی شكری خوێن دەدات.\nهەنگوین: زۆر دەوڵەمە‌ندە بە پێكهاتەی خۆراكی جۆراوجۆر و یارمەتی دابەزاندنی كێشی لەش دەدا و مامەڵە لەگەڵ برین دەكات، سییەكان و پێست و دڵ دەپارێزێت.خواردنی یەك كەوچك هەنگوین ئازاری قوڕگ كەم دەكاتەوە، كرداری هەرس بەهێز دەكات و میتابۆلیزم خێرا دەكات.\nItem Reviewed: بۆئەوەی لەشێکی ڕێک وتەندرووست هەبێ ئەم ڕێنمایانە جێبەجێ بکە Rating: 5 Reviewed By: hataw magazin


مه‌رجه‌عیه‌تی باڵای عێراق به درێژایی مێژوو ڕۆڵی گرنگی له پاڵپشتی خه‌ڵک و ماف و داواکارییه‌کانی ئه‌وان هه‌بووه. پاش ڕووخانی ده‌سه‌ڵاتی سه‌دام ئه‌م ڕۆڵه له بواره جیاجیاکان به تایبه‌ت ئامۆژگاری و دیاریکردنی نه‌خشه‌ڕێگای سیاسی عێراق بۆ به‌رپرسان و لایه‌نه‌کانی ئه‌م وڵاته به‌رچاوتر بووه، خاڵی گرنگ ئه‌وه‌ی که مه‌رجه‌عیه‌ت له عێراق ته‌نیا پارێزه‌ری و داکۆکیکاری مافه‌کانی پێکهاته‌ی شێعه نه‌بووه، به‌ڵکوو هه‌وڵی ئه‌وه‌ی داوه که عێراق و پێکهاته‌کانی له هه‌ر نه‌ته‌وه و مه‌زهه‌بێک له عێراقێکی یه‌کگرتووی یه‌کپارچه‌دا له سه‌رچاوه و داهاته‌کانی ئه‌م وڵاته که‌ڵک وه‌ربگرن.\nیه‌کێک له وێستگه گرنگه‌کانی ڕۆڵی مه‌رجه‌عیه‌ت له عێراق بۆ قۆناغی پاش سه‌رهه‌ڵدانی گرووپی تیرۆریستی داعش ده‌گه‌ڕێته‌وه، ئه‌و گرووپه‌ی که له لایه‌ن وڵاتانی زلهێز و هاوپه‌یمانه‌کانی ئه‌وان له ناوچه‌که پێکهێنرا و به داگیرکردنی چه‌ندین ناوچه‌ی عێراق به ده‌یان کاره‌سات و کۆمه‌ڵکوژیی له کارنامه‌ی ڕه‌شی خۆی و وڵاتانی پاڵپشتی تۆمار کرد. له‌و سه‌رده‌مه‌دا که وڵاتی عێراق به گشتی به‌ره‌و چاره‌نووسێکی نادیار ده‌ڕۆیشت، مه‌رجه‌عیه‌تی باڵا فه‌رمانی جیهادی له دژی ئه‌م تیرۆریستانه ده‌رکرد و پۆل پۆل خه‌ڵک له چوارچێوه‌ی هێزه‌کانی وه‌ک حه‌شدی شه‌عبی به هاوکاری و هه‌ماهه‌نگی له گه‌ڵ هێزه‌کانی دیکه‌ی عێراق وه‌ک سوپا و پێشمه‌رگه و به هاوکاری کۆماری ئیسلامی ئێران شکستێکی گه‌وره‌یان به‌و تیرۆریستانه و وڵاتانی پاڵپشتی ئه‌وان هێنا.\nهه‌لومه‌رجی پاش به‌ڕێوه‌چوونی هه‌ڵبژاردنه‌کانی په‌رله‌مانی عێراقیش هێمای چه‌ندین قه‌یرانی پێوه ده‌بینرێت. هێشتا لایه‌نه سیاسییه‌کان سه‌باره‌ت به پێکهێنانی کابینه‌ی نوێ و دیاریکردنی که‌سانی شیاو بۆ پۆسته باڵاکان به هیچ ڕێکه‌وتنێک نه‌گه‌یشتوون. خه‌ڵک له به‌شێک له پارێزگاکانی عێراق له دژی که‌می خزمه‌تگوزاری و بێکاری ناڕه‌زایه‌تی خۆیان ده‌ربڕیوه و وڵاتانی وه‌ک سه‌عوودیا له ژێر ڕێنماییه‌کانی ئه‌مریکا هه‌وڵی به‌لاڕێدابردنی خۆپێشاندانه‌کان و داواکاری ڕه‌وای خه‌ڵک ده‌ده‌ن و ده‌یانه‌وێت داواکارییه‌کانی خه‌ڵک بۆ مه‌رامه سیاسییه شکستخواردووه‌کانی خۆیان بقۆزنه‌وه.\nلێره‌دا جارێکی دیکه مه‌رجه‌عیه‌تی باڵا هه‌ستی به مه‌ترسی له سه‌ر عێراق و دانیشتووانه‌کانی کردووه و له نوێژی هه‌ینی شاری که‌ربه‌لای پیرۆز، نوێنه‌ری مه‌رجه‌عیه‌تی باڵا داوای پێکهێنانی به‌په‌له‌ی کابینه‌ی عێراقی کرد و ئامۆژگاری و ڕێنمایی گرنگیشی بۆ وه‌ڵامدانه‌وه‌ی داواکارییه‌کانی خه‌ڵک و به‌ره‌نگاربوونه‌وه‌ی گه‌نده‌ڵی خسته‌ڕوو.\nده‌ستبه‌جێ پاش په‌یامی چاره‌سه‌ری مه‌رجه‌عیه‌تی باڵا، لایه‌نه سیاسییه‌کان و به‌رپرسانی عێراقی به تایبه‌ت له نێوماڵی شێعه وه‌ڵامی ئه‌رێنی و پاڵپشتی خۆیان بۆ ئه‌م نه‌خشه ڕێگایه ڕاگه‌یاند. سه‌رۆک وه‌زیرانی عێراق، سه‌رۆکی ڕه‌وتی حیکمه و لایه‌نه‌کانی دیکه ستایشی نه‌خشه ڕێگاکه‌یان کرد و به هه‌نگاوێک بۆ به‌ره‌وچاره‌سه‌ری کێشه‌کانی عێراق ناویان برد. به پێی ئه‌وه‌ی که هه‌موو کات کۆده‌نگییه‌ک له سه‌ر ئاستی عێراق سه‌باره‌ت به ڕێنماییه‌کان و ڕۆڵی مه‌رجه‌عیه‌ت هه‌بووه، پێش بینی ده‌کرێت ئه‌مجاره‌ش وه‌ک سه‌رده‌می شه‌ڕی داعش که به سه‌رکه‌وتنی عێراق کۆتایی هات، پرۆسه‌ی سیاسی ئه‌م وڵاته بکه‌وێته ڕاسته ڕێگای خۆی و پرۆژه‌ی حکومه‌تی نوێ بۆ پێشکه‌شکردنی خزمه‌تگوزارییه‌کان به خه‌ڵک ده‌ست پێ بکات.


خۆپیشاندەران بەرەو پەرلەمان کەوتنەڕێ – کوردی – RojNews.News\nخۆپیشاندەران بەرەو پەرلەمان کەوتنەڕێ\n23/11/2021 - 11:40:37 am\nخوێندکارانى خۆپیشاندەرى زانکۆ و پەیمانگاکانى هەولێر لەبەردەم وەزارەتى خوێندنى باڵا و توێژینەوەى زانستى حکومەتەوە بە ڕێپێوان کەوتنە ڕێ بۆ بەردەم بینای پەرلەمانى هەرێم.\nحوێندکارانى زانکۆ و پەیمانگاکانى سنورى پارێزگاى هەولێر لە کاتژمێر ٩:٣٠ خولەکى ئەمڕۆ لەبەردەم بینای وەزارەتى خوێندنى باڵاى حکومەتى هەرێم بە دروشمى “بڕوخێ دز.. سەریکی دز” گردبوونەوە و لەئێستاشدا ئەو خوێندکارانە بەڕێپێوان بەڕێکەوتوون بۆ گەشتن بە بەردەم بینای پەرلەمانى هەرێمى کوردستان.\nخوێنداکاران دەڵێن، هەتا بەدەستهێنانى مافەکانمان بەردەوام دەبین لە خۆپیشاندان.\nخوێندکارێک بە ڕۆژنیوز دەڵێت: لەبرى ئەوەى حکومەتى هەرێم ئەرکى سەرشانى ئێمەش و کەسوکارمان ئاسان بکات، سەختترى کردووە، جگە لەوەى دەرماڵەشمان ناداتێ لە بەرامبەردا سیستەمى پارالێلى داناوە و پارەمان لێوەردەگرێت.\nئەو خوێندکارە داوا لە سەرجەم خوێندکارەکانى دیکەى هاوڕێی دەکات، کە ئێستا بێنە سەرشەقام و لەگەڵ ئەواندابن بۆ داواکردنى مافەکانیان بکەن.\nیەکێکى دیکە لەو خوێندکارانە ئاماژەى بەوەکرد، کە بەیانى ئەمڕۆ دەستیان بە خۆپیشاندان کردووە، لە سەرەتادا ژمارەیان تەنها شەش کەس بووە، بەڵام زیاتر لە دوو هەزار هێزى ئەمنى لێرە کۆکراوەتەوە و لە ئێستادا هەولێر کراوەتە سەربازگە و سەرەڕاى هەرەشەکان ئێمە بەردەوام دەبین تا پێدانى مافەکانمان.\nلەساڵی ٢٠١٤ -ەوە حكومەتی هەرێم دەرماڵەی خوێنكارانی زانكۆی بڕیوە، كە بۆ خوێندكارانی دەرەوەی شارەكان ١٠٠ هەزار و بۆ ناوشاریش ٤٠ هەزار خەرجدەكرا و بۆ ئەو مەبەستەش ماوەى دوو ڕۆژە لە زۆربەى ناوچەکانى هەرێمى کوردستان خوێندکارانى زانکۆ و پەیمانگاکان گردبونەوە بە مەبەستى پێدانى دەرماڵە ئەنجام دەدەن.\n“بە پێی یاسا و دەستوور ئەنجامی هەڵبژاردن هەڵناوەشێتەوە”\nپزیشکێک ئامادەیی بۆ هاوکارییکردنی خوێندکاران ڕادەگەیەنێت


📖 Независимость Курдистана начинается не с автомата Калашникова, а с ручки и тетради کورتەباس\n📅 کاتی تۆمارکردن Feb 17 2022 8:32AM\nНезависимость Курдистана начинается не с автомата [ زۆرتر... 👁] ✖ ✖ 0 1 ✔ 99% ✍ ر.ع.ع. 2/17/2022 8:32:18 AM\n👪 بەدرخان هۆز - تیرە - بنەماڵە\n👁 ئەم بابەتە 17,357 جار بینراوە\n... [ زۆرتر... 👁] ✖ ✖ ✖ 0 32 ✔ 60% ✍ هـ.ب. 1/4/2013 12:01:22 AM\n🎥 بەدرخانییەکان ئالبومەکان\n📅 کاتی تۆمارکردن May 12 2013 5:14PM\n👁 ئەم بابەتە 14,769 جار بینراوە\n... [ زۆرتر... 👁] ✖ ✖ ✖ 1 3 ✔ 66% ✍ هـ.ب. 5/12/2013 5:14:17 PM\n👫 یوسف ئەحمەد مەنتک - یوسف مەنتک کەسایەتییەکان\n📅 کاتی تۆمارکردن Feb 12 2013 8:07PM\n👁 ئەم بابەتە 16,834 جار بینراوە\n1 - یووسف ئەحمەد محمد لەتیف 2 - ناوی نووسین: یوو [ زۆرتر... 👁] ✖ ✖ 5 2 ✔ 99% ✍ هـ.ب. 2/12/2013 8:07:09 PM


ئێران و ئێرانیەکان - عەلی حوسێن کەریمی\nئێران و ئێرانیەکان\nکاتێک واقیعی سیاسی بە هۆی لایەنێکی سیاسی مۆنۆپۆڵ دەکرێت ، رەنگی ئازادی کاڵ دەبێتەوە . دواتر دوای تێپەر بونی کات هێواش هێواش واقیعە نەخوازراوەکەی رابردوو دەبێتە بەشێک لە مێژوو . دواتر ئەو مێژوە دەبێتە حەقیقەت لەلای کۆمەڵێک لە نەوەی نوێی کۆمەڵگا . قورسە خەڵک تێبگەیەنی کە هەڵە وپێشێلکاری روویداوە لە رابردوودا بە تایبەت کە ئەم مێژوە کرابێتە سەرکەوتنێک و دواتر لە لایەن حکومەت و دەستەی زۆرینە وەک شانازیەک لەلایەن ئەوانەوە بدرێت بەخەڵک . کاتێک ئەم دەستەیە وەک زۆرینە وڵات بەرێوە دەبەن ، هزری خەڵک وەک کاڵایەکی لاواز سەیر دەکەن .\nواقیعی کورد بە بەردەوامی بەرەو ئاقارێکی قورس دەروات ، چونکە نەوەیەک لەو وڵاتانە ی کوردی بەسەر دابەشکراوە هاتۆتە کایەوە کاتێک تۆ پێی دەڵێی کوردم وەک ئەوە وایە کە خاکی باوکی داگیر دەکەی ، راستەوخۆ هەر لەو کاتەدا گەر پێی بکرێت هەرچی لە زەرەری تۆیە دەیکات چونکە وای لێکراوە یاخود وا فێر کراوە کوردەکان کاتێک ناوی کورد بونی خۆیان دەهێنن ئەوا راستەوخۆ گوزارەی جیابونەوەیە . نەک تەنها ئەوە بەڵکو لای وایە ئەوە تۆی کە بەتەمای خاکی ئەو داگیر بکەی نەک دەسەڵاتی وڵاتەکەی خاکی داگیر کردبێت .\nجارێکیان لە دوکانێکی سەرتاشی کە خاوەنەکەی تورک بو لەگەڵ کوردێکی رۆژئاوا بە کوردی قسەمان کرد ، دواتر گوێم لێبو تورکەکە بەو کوردەی دەوت کە لەلای ئەو کاری دەکرد . پێی دەوت ئەوە ئەو ورتە ورتەت لە چیە بۆچی بە عەرەبی قسەناکەن ئەویش وتی کوردە بۆیە بە کوردی قسە دەکەن ئەویش وتی نا بەعەرەبی قسە بکەن .\nرۆژێکی تر لەگەڵ فارسێکی شیرازی قسەمان دەکرد ، وتی راستە کورد حەقە بەڵام ئێمە ناتوانین دەست بەرداری خاکی خۆمان بین رێگە بدەین کوردەکان جیاببنەوە ، منیش وتم یەکەم ئێمە تەنها خاکی خۆمان دەوێ کە کوردستانە خاکی فارسمان داوا نەکردوە . ئەوە ئێرانە خاکی ئێمەی داگیر کردوە .\nلە وەڵامدا وتی لەوەتەی من هەم ئەم خاکەی تۆ ناوی دەنێی کوردستان ، لای ئێمە ئێرانە .\nکاتێک مێنتاڵتی خەڵک بەم شێوەیە داگیر کرابێ زۆر قورسە حەقیقەت راست بکەیەوە .\nلەلای ئێرانیەکان کە وتت کوردم ئەوا لایان وایە دژی ئێرانی بونی . بۆیە کورد بون حەقیقەتێکی تاڵە بەتایبەت لە ئێرانی ئەمرۆدا ، یەکەم دەسەڵاتێکی دینی شیعە مەزهەب خاوەنداریەتی هەم لە وڵات و هەم کۆی پیرۆزیەکانی کۆمەڵگای ئێران دەکات .\nلە کاتێکدا هەڵبژاردن لە ئارادایە لە ئێران ، کۆی ئەو هێزە سیاسیانەی کوردستان کە خاوەنی زۆرینەی جەماوەرن لە خانەی تیرۆر و نایاسای هەژمار کراون لەلایەن سەرانی کۆماری ئیسلامی ، ئایا بۆ کۆمەڵگای کوردی لە ئێران هەڵبژاردن هیچ مانایەکی هەیە ؟ بێگومان نەخێر.\nسەرانی ئێران باش دەزانن ئێرانی بونی کورد لەم هەڵبژاردنەدا لە خەتەر دا دەبێ کاتێک رێگەی هەڵبژاردنێکی ئازاد لە دەستی کۆمەڵگای کوردی دا بێت . بۆیە دەیانهەوێت زۆر بە بێ دەنگی ئەم خولەی هەڵبژاردنیش تێبپەرێ لە ناوچە کوردیەکان . ئیختیاری کورد لەم هەڵبژاردنە سفرە لەم هەڵبژاردنەدا.\nکێ هەیە ئەمە نەزانێ لە کاتێکدا ناویان ناوە هەڵبژاردنەسەرتاسەریەکەی ئێران .\nلە راستیدا ئەم هەڵبژاردنە تەنها بۆ ئەو دەستەیەیە کە ئیمانیان بەم سیستەمەی ئێستای ئێران هەیە ، سەرانی ئێرانیش تەنها ئەو دەستە یە بە ئێرانی راستەقینە دەزانن . بۆیە کورد لە هەڵبژاردنەداشوێنگەی بە چۆڵی ماوەتەوە .